Raja berperlembagaan: Perkembangan yang merisaukan

Oleh: Tun Abdul Hamid Mohamad

DALAM tahun 1946, apabila Raja-Raja Melayu menandatangani Perjanjian Malayan Union, Raja-Raja Melayu hampir menyerahkan kesemua kuasa mereka kepada penjajah British. Nasib baiklah orang Melayu sedar akan kesilapan itu dan bangun menentangnya.

Gerakan itu membawa kepada penubuhan UMNO yang menyambungnya dengan menuntut kemerdekaan. Manakala negara-negara lain yang merdeka selepas Perang Dunia Kedua membuang raja-raja mereka, seperti India dan Indonesia, UMNO dengan tegas mahukan Raja-Raja Melayu terus bertakhta selepas merdeka. Maka, termaktublah peruntukan-peruntukan dalam Perlembagaan Persekutuan yang mengekalkan kedudukan Raja-Raja Melayu dengan hak dan keistimewaan mereka. Di peringkat Persekutuan diadakan seorang raja berperlembagaan yang diberi nama Yang di-Pertuan Agong.

Sistem raja berperlembagaan itu berjalan dengan licin selama lebih kurang 40 tahun dengan raja dan kerajaan hormat-menghormati antara satu sama lain, masing-masing melaksanakan tugas masing-masing seperti yang diperuntukkan oleh Perlembagaan. Kerajaan berunding dengan raja di mana ia dikehendaki berunding. Raja mengikut nasihat kerajaan di mana baginda dikehendaki berbuat demikian.

Kita mula nampak adanya masalah apabila Perlembagaan dipinda dengan menubuhkan Mahkamah Khas untuk membicarakan raja-raja bagi kes-kes jenayah dan mal. Jika tiada kes berlaku atau jika tidak dikhuatiri berlaku masakan mahkamah tersebut ditubuhkan. Orang yang paling tahu hal itu adalah Tun Dr. Mahathir kerana beliaulah Perdana Menteri pada masa Perlembagaan dipinda untuk menubuh mahkamah itu.

Ini diikuti dengan pindaan kepada Perkara 66 dan 40.

Perkara 66 dipinda dengan menambah Klausa (4A).

“(4A) Jika sesuatu Rang Undang-Undang tidak diperkenankan oleh Yang di-Pertuan Agong dalam masa yang ditentukan dalam Fasal (4), Rang Undang-Undang itu hendaklah menjadi undang-undang apabila habis masa yang ditentukan dalam Fasal itu mengikut cara yang sama seolah-olah dia telah memperkenankannya.”

Tentulah ada raja yang enggan menandatangani rang undang-undang yang telah diluluskan oleh Parlimen yang menyebabkan pindaan itu perlu dibuat, pada hal mengikut convention ia sepatutnya ditandatangani in due course.

Pindaan itu dibuat bersama-sama dengan pindaan kepada Perkara 40 dengan menambah klausa (1 A):

(1A) Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.”

Tidak ada perkataan yang lebih jelas dari itu: dalam perkara yang Raja dikehendaki oleh Perlembagaan berbuat sesuatu mengikut nasihat Kerajaan, apabila dinasihatkan berbuat sesuatu, buat.

Orang yang paling tahu mengapa pindaan-pindaaan itu perlu dibuat adah Tun Dr Mahathir dan DS Anwar Ibrahim. Pada masa itu, Tun Dr Mahathir adalah Perdana Menteri dan DS Anwar adalah Timbalan Perdana Menteri yang mencadangkan pindaan itu di Parlimen.

Pada 23 Oktober 2020, sebagai Perdana Menteri, TS Muhyiddin menyembahlan keputusan Jemaah Menteri untuk dibuat deklarasi darurat untuk menangani pandemik COVID-19.

Dalam hal mengisytiharkan darurat, Privy Council telah memutuskan dalam kes Teh Cheng Poh v. Public Prosecutor (1979) 1 MLJ 50 bahawa Yang di-Pertuan Agong hendaklah bertindak mengikut nasihat.

Tetapi, pada esoknya, pada 24 Oktober 2020, Istana Negara mengeluarkan kenyataan media yang, antara lain, menyebut bahawa YDPA “telah berkenan untuk mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang telah dikemukakan oleh YAB Tan Sri Muhyiddin Yassin.”

Rundingan tersebut diadakan pada 25 Oktober 2020 dan, selepas, itu Istana Negara mengeluarkan kenyataan media yang, antara lain, berbunyi:

“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia.”

Perlu diingati bahawa tindakan berunding dengan Raja-Raja Melayu itu tidak diperuntukkan oleh Perlembagaan. Perlembagaan menghendaki Yang di-Pertuan Agong mengikut nasihat Jemaah Menteri dalam hal itu.

Pada 15 Jun 2021, Istana Negara mengeluarkan kenyataan berikut:

“Setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin.”

Perlu diingati juga bahawa kenyataan ini dibuat di luar bidang tugas Yang di-Pertuan Agong. Tidak pula disebut pahawa pandangan Kerajaan dan Yang Dipertua Dewan Rakyat turut diminta.

Pada hari yang sama, Raja-Raja Melayu, melalui Penyimpan Mohor Besar Raja-Raja, juga mengeluarkan kenyataan bahawa Raja-Raja Melayu bersependapat tiada keperluan untuk meletakkan negara di bawah pemerintahan darurat selepas 1 Ogos 2021.

Menurut Penyimpan Mohor Besar Raja-Raja, Tan Sri Syed Danial Syed Ahmad:

“Dalam semangat itu, Raja-Raja Pemerintah menyokong dan senada dengan pendirian Yang di-Pertuan Agong, yang menitahkan supaya Parlimen bersidang segera.”

Sekali lagi Raja-Raja Melayu melibatkan diri dalam perkara yang terletak di luar bidang kuasa mereka.

Sampai kepada isu pembatalan ordinan-ordinan darurat. Mengikut Perkara 150 Perlembagaan Persekutuan, ada tiga cara ordinan-ordinan yang dimasyhurkan oleh Yang di-Pertuan Agong pada masa proklamasi darurat sedang berkuat kuasa, akan terhenti berkuat kuasa. Satu daripadanya ialah apabila ia dibatalkan (revoked)di bawah Fasal (3).

Pembatalan dilaksanakan oleh Yang di-Pertuan Agong atas nasihat Jemaah Menteri.

Berdasarkan titah pandangan Yang di-Pertuan Agong dan Raja-Raja Melayu, nampaknya kerajaan telah mengalah dan memutuskan untuk mengadakan Mesyuarat Khas Parlimen bermula 26 Julai 2021

Pada 21 Julai 2021 Jemaah Menteri, dalam mesyuaratnya membuat keputusan tidak akan menasihati Yang di-Pertuan Agong untuk membuat deklarasi darurat baharu setelah darurat sedia ada tamat pada 1 Ogos 2021.

Dalam mesyuarat itu juga, Jemaah Menteri memutuskan untuk menasihati Yang di-Pertuan Agong untuk membatalkan ordinan-ordinan yang dibuat semasa deklarasi darurat itu berkuatkuasa.

Pada 24 Julai 2021 dokumen-dokumen tersebut telah disembahkan kepada Yang di-Pertuan Agong. Setelah menelitinya, Baginda menitahkan YB Menteri di Jabatan Perdana Menteri (Parlimen dan Undang-Undang), Dato Seri Takiyuddin Hassan (DS Takiyuddin) dan Peguam Negara Tan Sri Idrus Harun (Peguam Negara) untuk menghadap Baginda secara maya.

Semasa sesi menghadap secara maya itu Baginda menitahkan, antara lain:

1. (Baginda) Tidak berkenan untuk menandatangani permohonan tersebut kerana ianya dilakukan secara tergesa-gesa iaitu menjelang dua hari sebelum sidang Parlimen selain akan keperluan ianya diwartakan.

2. (Baginda) Memerlukan masa untuk menganalisa permohonan tersebut secara terperinci dan seterusnya mendapatkan pandangan lanjut daripada Duli-Duli Yang Maha Mulia Raja-Raja Melayu.

3. Proklamasi dan Ordinan Darurat tersebut hendaklah dibentang dan diungkaikan di Parlimen selaras dengan Perkara 150 (3) Perlembagaan Persekutuan.

Sekali lagi, kesemua ini adalah di luar Perlembagaan.

Apabila Mesyuarat Khas Dewan Rakyat bermula pada 26 Julai 2021 Ahli-Ahli Parlimen pembangkang telah mendesak supaya ordinan-ordinan tersebut dibentang di hadapan Dewan Rakyat, dibahaskan dan diungkai oleh Parlimen. Maka, DS Takiyuddin telah memaklumkan kepada Ahli-Ahli Dewan Rakyat bahawa kerajaan, iaitu Jemaah Menteri, telah membuat keputusan untuk membatalkan ordinan-ordinan darurat berkenaan.

Kenyataan itu telah disambut dengan bantahan daripada pihak pembangkang.

Pada 29 Julai 2021, Istana Negara mengeluarkan satu kenyataan media yang ditandatangani oleh Datuk Pengelola Bijaya Diraja yang, antara lain, mengatakan:

“Sehubungan dengan itu, Seri Paduka Baginda menzahirkan rasa amat dukacita dengan kenyataan yang telah dibuat di Parlimen pada 26 Julai, 2021 lalu bahawa Kerajaan telah membatalkan semua Ordinan Darurat yang telah dimasyhurkan oleh Baginda sepanjang tempoh Darurat walhal pembatalan belum lagi diperkenan Baginda.

Seri Paduka Baginda menegaskan bahawa kenyataan Yang Berhormat Menteri di Parlimen pada 26 Julai 2021 adalah tidak tepat dan telah mengelirukan Ahli-Ahli Dewan Rakyat.

Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai 2021 yang telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku Ketua Utama Negara seperti yang termaktub di dalam Perlembagaan Persekutuan.

Ahli-Ahli Parlimen pembangkang, termasuk Ketua Pembangkang DS Anwar Ibrahim, Tun Dr. Mahathir, DS Zahid Hamidi, Presiden UMNO melompat dan menyerang DS Takiyuddin, Perdana Menteri dan Kerajaan PN. Mereka menuduh DS Takiyuddin mengelirukan dan berbohong kepada Ahli-Ahli Dewan Rakyat, menuntut DS Takiyuddin, Perdana Menteri, dan semua Ahli-Ahli Jemaah Menteri meletak jawatan. Ada yang melaung “menghina” dan “derhaka” dalam Dewan Rakyat.

Pada hari yang sama (29 Julai 2021) Pejabat Perdana Menteri pula mengeluarkan kenyataan media. Kenyataan itu menekankan bahawa ordinan-ordinan itu boleh dibatalkan oleh Yang di-Pertuan Agong atas nasihat Jemaah Menteri tanpa perlu diungkai oleh Parlimen dan apa yang telah dilakukan oleh Jemaah Menteri itu adalah betul di sisi undang-undang. Kenyataan itu juga menekankan bahawa dalam hal ini Yang di-Pertuan Agong perlu bertindak mengikut nasihat dan memetik Perkara 40(1) dan 40(1A) Perlembagaan.

Dari sini kita dapat lihat bahawa masalah ini timbul daripada salah faham mengenai maksud bertindak atas nasihat. Malangnya, isu itu tenggelam dalam riuh rendah yang berbangkit daripda kesilapan kecil DS Taliyuddin yang tertinggal lima perkataan iaitu “untuk menasihati Yang di-Pertuan Agong” yang diperbesarkan itu. Peristiwa ini berlarutan hingga TS Muhyiddin meletak jawatan.

Apabila TS Muhyiddin meletak jawatan, maka terletaklah kepada Yang di-Pertuan Agong untuk melantik seorang Perdana Menteri baharu. Perlembagaan memperuntukkan dengan mudah dan jelas bahawa Yang di-Pertuan Agong hendaklah melantik “seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat” untuk menjadi Perdana Menteri.” – Perkara 43(2)(a).

Perlembagaan tidak menghendaki Baginda memastikan bahawa orang yang dilantik itu semestinya mendapat kepercayaan majoriti ahli-ahli Dewan Rakyat kerana orang yang dilantik itu akan tertakluk kepada undi tidak percaya di Dewan Rakyat.

Perlembagaan juga tidak menetapkan aturcara (procedure) yang Baginda perlu ikuti untuk membuat keputusan siapa yang hendak dilantiknya.

Apakah yang berlaku?

Pada 17 Ogos 2021, semua Ahli Dewan Rakyat diarahkan supaya menghantar surat akuan ke Istana Negara dan menamakan calon pilihan masing-masing untuk dilantik sebagai Perdana Menteri ke-9. Mereka diberi masa selewat-lewatnya sehingga pukul 4.00 petang esoknya (18 Ogos 2021) untuk mengemukakan surat akuan secara bertulis. Surat akuan itu hendaklah disahkan sebagai benar. Arahan berkenaan dikeluarkan oleh Yang Dipertua Dewan Rakyat, Datuk Azhar Azizan Harun kepada semua Ahli Parlimen di atas titah Yang di-Pertuan Agong.

Keperluan Ahli-Ahli Dewan Rakyat membuat surat akuan ini tidak diperuntukkan di mana-mana. Jika ia merupakan satu cara untuk mendapat maklumat siapakah yang mungkin mendapat sokongan majoriti, tidak mengapalah, tetapi janganlah ia sampai dijadikan satu precedent yang mesti dikuti.

Selepas surat-surat akuan itu diterima dan dihitung, DS Ismail Sabri mendapat sokongan majoriti iaitu 114 berbanding 105 yang diperoleh DS Anwar Ibrahim.

Sepatutnya pelantikan sudah boleh dibuat kerana DS Ismail Sabri telah mendapat sokongan majoriti Ahli-Ahli Dewan Rayat. Tetapi, Ahli-Ahli Dewan Rayat yang menyokong DS Ismail Sabri dipanggil pula untuk mengesahkan pendirian mereka. Ini telah menimbulkan syak sama ada Yang di-Pertuan Agong cuba menghalang DS Ismail Sabri daripada menjadi Perdana Menteri.

Tidak cukup dengan itu, ketua-ketua parti pula dipanggil. Mengikut sumber yang boleh dipercayai, seorang demi seorang ketua-ketua parti itu ditanya sama ada mereka bersetuju diadakan sebuah kerajaan perpaduan, anehnya, bermula dengan DS Anwar Ibrahim.

Lebih kurang pada masa yang sama, DS Anwar Ibrahim dan Lim Kit Siang mengeluarkan kenyataan bahawa sebuah kerajaan perpaduan hendaklah ditubuh yang dianggotai semua parti. Ingat kembali, hanya beberapa hari sebelumnya, mereka menolak sekeras-kerasnya tawaran TS Muhyiddin untuk menubuhkan sebuah kerajaan yang inklusif.

Kita tidak tahu idea kerajaan perpaduan itu datangnya daripada DS Anwar Ibrahim, Istana Negara atau orang-orang yang rapat dengan Istana Negara atau terdapat kesepakatan antara mereka. Apa yang merisaukan ialah bahawa Yang di-Pertuan Agong, dalam pertemuan dengan ketua-ketua parti itu, menunjukkan bahawa Baginda menghendaki sebuah kerajaan perpaduan ditubuhkan, walaupun DS Ismail Sabri telah mendapat sokongan majoriti. Malah, mengikut sumber yang boleh dipercayai terdapat cubaan menghendaki DS Ismail Sabri menandatangani surat pengakuan bahawa selepas beliau dilantik menjadi Perdana Menteri, beliau akan menubuh kerajaan perpaduan, senada dengan apa yang dikehendaki oleh DS Anwar Ibrahim dan Lim Kit Siang.

Jika benarlah demikian, ia bererti Yang di-Pertuan Agong telah melebihi bidang tugas Baginda dan Baginda telah campur tangan dalam hal politik, sesuatu yang tidak sepatutnya dilakukan Baginda. Niat Baginda mungkin baik, tetapi ia terletak di luar bidang tugas Baginda.

Esoknya, pada 20 Ogos 2021, mesyuarat Raja-Raja Melayu pula diadakan. Ini tidak diperuntukkan dalam Perlembagaan atau mana-mana undang-undang. Ia tidak disuruh dan tidak dilarang. Perlembagaan tidak memberi Raja-Raja Melayu apa-apa peranan dalam pelantikan Perdana Menteri. Paling kurang, bolehlah dikatakan mesyuarat itu tidak perlu. Sebaliknya, dengan mengadakan mesyuarat itu, ia memberi gambaran seolah-olah Yang di-Pertuan Agong tidak boleh membuat keputusan sendiri.

Namun demikian, beberapa jam selepas mesyuarat itu tamat, keluarlah kenyataan media bahawa Yang Di-Pertuan Agong telah berkenan melantik DS Ismail Sabri sebagai Perdana Menteri Malaysia ke-9. Kita fikir, dengan itu selesailah kemelut pelantikan Perdana Menteri ke-9, suatu tindakan mudah yang telah disusahkan hingga menimbulkan berbagai keraguan, syak wasangka dan ketidaktentuan yang tidak sepatutnya berlaku jika pelantikan dibuat terus seperti yang diperuntukkan oleh Perlembagaan.

Tetapi, tidak. Ingat semula, sebelum pelantikan. DS Ismail Sabri sebagai Perdana Menteri, Istana Negara ada mengeluarkan kenyataan bahawa pelantikan beliau tertakluk kepada undi percaya dalam Dewan Rakyat yang akan bersidang pada 13 September 2021.

Apabila tarikh persidangan itu semakin dekat dan tiada tanda-tanda Kerajaan akan membawa isu percaya terhadapnya, Lim Guan Eng mengeluarkan kenyataan mengingatkan semula bahawa Yang di-Pertuan Agong pada 18 Ogos telah bertitah agar Perdana Menteri yang baharu perlu melalui undi percaya di Dewan Rakyat bagi menunjukkan beliau mendapat sokongan majoriti. Kegagalan melakukannya akan menjadi penentangan terbuka yang boleh ditafsirkan sebagai penderhakaan yang disengajakan dan bersikap keras kepala terhadap Titah Diraja, katanya.

Pada hari yang sama, Malaysiakini memetik DS Anwar Ibrahim sebagai berkata, “Sultan Nazrin turut menitahkan undi percaya harus menjadi first item ketika Parlimen bersidang semula yang turut dipersetujui semua ketua parti.”

Pada hari yang sama juga, Peguam Negara mengeluarkan kenyataan media, yang selepas menurunkan proses pelantikan DS Ismail Sabri sebagai Perdana Menteri, menyatakan:

“Sekiranya pelantikan Perdana Menteri yang baharu masih memerlukan keabsahan oleh mana-mana pihak selain daripada Seri Paduka Baginda, ini bermakna kuasa mutlak Seri Paduka Baginda boleh diatasi oleh pihak lain. Langkah sedemikian adalah tidak selaras dengan peruntukan Perlembagaan Persekutuan dan menidakkan kuasa Seri Paduka Baginda seperti mana yang termaktub dalam Perlembagaan Persekutuan.

Oleh hal yang demikian, berdasarkan kepada fakta-fakta dan kedudukan di atas, tiada keperluan untuk mengabsahkan pelantikan YAB Perdana Menteri dan Kerajaan yang telah dibentuk menurut lunas undang-undang.”

Selepas itu Majlis Presiden Pakatan Harapan pula mengeluarkan kenyataan yang, antara lain, mengatakan:

“Kenyataan Peguam Negara ini bertentangan dengan titah KDYMM Seri Paduka Baginda Yang di-Pertuan Agong kepada semua ketua parti sewaktu sesi menghadap di Istana Negara pada 17 Ogos yang lalu.

Seperti yang terakam di dalam kenyataan media Istana Negara bertarikh 18 Ogos 2021, Seri Paduka Baginda telah bertitah bahawa “Perdana Menteri yang telah dilantik oleh Baginda menurut Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti ahli Dewan Rakyat.”

Titah Seri Paduka Baginda ini turut ditekankan KDYMM Seri Paduka Baginda Timbalan Yang di-Pertuan Agong, dan keperluan undi percaya ini telah dipersetujui semua ketua parti….

Oleh yang demikian, Majlis Presiden beranggapan bahawa kenyataan Peguam Negara bagi pihak Kerajaan ini adalah amat biadab, melanggar semangat Perlembagaan Persekutuan, malah melanggar titah dan juga derhaka terhadap Seri Paduka Baginda.

Ini juga merupakan kali kedua Peguam Negara telah derhaka terhadap Seri Paduka Baginda, yang sesungguhnya amat mengecewakan dan beliau tidak layak memegang jawatan Peguam Negara.

Pakatan Harapan mendesak Peguam Negara meletak jawatan kerana beliau bukan sahaja telah derhaka terhadap Seri Paduka Baginda, tetapi beliau juga telah mengkhianati Perlembagaan Persekutuan dan sistem demokrasi berparlimen.”

Perhatikan, pertama, kenyataan Yang di-Pertuan Agong itu telah digunakan sepenuhnya oleh pembangkang sebagai alasan bagi menuntut apa yang mereka kehendaki. Sama ada persamaan pendapat keduanya satu kebetulan atau tidak ia boleh memberi gambaran bahawa Yang di-Pertuan Agong berada di sebelah pembangkang atau nama Baginda digunakan oleh pembangkang untuk kepentingan mereka. Semua ini tidak akan berlaku jika Istana Negara tidak mengeluarkan kenyataan itu.

Kedua, apa yang disebut dalam kenyataan itu terletak di luar bidang tugas Yang di-Pertuan Agong. Tugas Yang di-Pertuan Agong adalah melantik Perdana Menteri baharu daripada “seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat”. Setelah membuat pelantikan, tugas Baginda selesai. Bukanlah tanggungjawab Baginda untuk memastikan orang yang Baginda lantik itu benar-benar mempunyai sokongan majoriti Ahli-Ahli Dewan Rakyat atau masih lagi mendapat sokongan majoriti Ahli-Ahli Dewan Rakyat.

Ketiga, tidak ada sebab mengapa Yang di-Pertuan Agong patut meletakkan beban membuktikan keabsahan pelantikan olehnya di atas bahu Perdana Menteri. Perdana Menteri dilantik oleh Yang di-Pertuan Agong. Mengapa Yang di-Pertuan Agong menghendaki Perdana Menteri membuktikan pelantikannya yang dibuat oleh Baginda itu sah?

Keempat, dengan menghendaki Perdana Menteri mengusulkan undi percaya terhadap diri dan Kerajaannya sendiri, memberi gambaran seolah-olah Yang di-Pertuan Agong tidak yakin terhadap keputusan yang dibuatnya sendiri atau/dan Perdana Menteri itu tidak yakin bahawa beliau mempunyai sokongan majoriti Ahli-Ahli Dewan Rakyat.

Kelima, mana-mana pihak yang hendak mencabar keabsahan pelantikan itu hendaklah melakukannya di mahkamah. Mana-mana pihak yang hendak mencabar kelayakan seorang Perdana Menteri untuk terus memegang jawatan itu atas alasan beliau tidak mendapat sokongan majoriti hendaklah membawa usul tidak percaya di Dewan Rakyat. Beban pembuktian terletak di atas bahu pihak yang menuduh/mencabar.

Mengenai peranan yang dimainkan oleh Timbalan Yang di-Pertuan Agong pula kita bersandar kepada petikan apa yang dikatakan oleh DS Anwar Ibrahim seperti yang disiar oleh Malaysiakini dan kenyataan media Majlis Presiden Pakatan Harapan. Daripada kedua-dua dokumen itu adalah jelas bahawa memang benar ketua-ketua parti dijemput menghadap Yang di-Pertuan Agong dan Timbalan Yang di-Pertuan Agong juga turut hadir dalam majlis itu. Tidak ada sebab mengapa kita tidak boleh mempercayai kebenaran apa yang dikatakan dalam dokumen-dokumen itu iaitu “Sultan Nazrin turut menitahkan undi percaya harus menjadi first item ketika Parlimen bersidang semula….”

Dokumen-dokumen ini juga menyokong cerita bahawa dalam perjumpaan itu, ketua-ketua parti disoal seorang demi seorang sama ada mereka menyokong penubuhan kerajaan perpaduan.

Dalam kedua-dua hal ini (menghendaki penubuhan kerajaan perpaduan dan membawa usul percaya di Dewan Rakyat), dengan penuh taat setia, saya berpendapat Baginda juga telah melampaui bidang tugas Baginda. Sebagai Timbalan Yang di-Pertuan Agong Baginda tidak ada peranan dalam pelantikan Perdana Menteri. Sekarang, nama Baginda digunakan oleh pembangkang sebagai alasan bagi menyokong tuntutan mereka.

Saya percaya Baginda tidak menyangka kehadiran Baginda dan apa yang dikatakan oleh Baginda dalam majlis itu akan didedahkan kepada umum untuk menyokong tuntutan pembangkang. Biar apa pun ia telah berlaku: ahli politik akan menggunakan sesiapa sahaja untuk mencapai tujuan mereka – kuasa.

Sampai kita kepada kenyataan media Peguam Negara. Saya percaya ia dibuat atas permintaan Pejabat Perdana Menteri. Maka, nasihat saya yang pertama sekali ialah beliau hendaklah belajar berkata “tidak” kepada ahli-ahli politik, di mana berkenaan. Sebenarnya ini bukan isu undang-undang. Ia adalah isu politik. Jika apa yang hendak dicabar itu adalah keabsahan pelantikan oleh Yang di-Pertuan Agong (saya tidak nampak bagaimana ia boleh dicabar), maka itu adalah isu undang-undang dan forumnya adalah di mahkamah. Apa yang hendak dicabar sekarang ialah sama ada, pada masa ini, khususnya pada masa undi percaya atau tidak percaya dilakukan, Perdana Menteri mempunyai sokongan majoriti Ahli-Ahli Dewan Rakyat atau tidak. Ia tidak ada kena mengena dengan persoalan pelantikannya oleh Yang-Pertuan Agong sah atau tidak.

Kedua, dengan Yang di-Pertuan Agong, Timbalan Yang di-Pertuan Agong dan pembangkang berada di pihak yang sama, apabila Peguam Negara mengeluarkan kenyataan itu, beliau nampak seperti mempertahankan pendirian kerajaan. Lainlah halnya jika ia isu undang-undang.

Ketiga, terdapat kekeliruan dalam pendapat itu sendiri apabila ia berkata “Sekiranya pelantikan Perdana Menteri yang baharu masih memerlukan keabsahan oleh mana-mana pihak selain daripada Seri Paduka Baginda, ini bermakna kuasa mutlak Seri Paduka Baginda boleh diatasi oleh pihak lain”. Seperti yang telah disebut, apa yang hendak dicabar bukanlah keabsahan pelantikan oleh Yang di-Pertuan Agong tetapi sama ada, pada masa ini Perdana Menteri masih mempunyai sokongan majoriti Ahli-Ahli Dewan Rakyat atau tidak. Maka hujah Peguam Negara itu tidak berkenaan.

Pada 7 September 2021, semasa saya sedang menyemak rencana ini, saya menerima berita bahawa Yang di-Pertuan Agong telah berkenan undi percaya tidak perlu dilakukan terhadap Perdana Menteri DS Ismail Sabri Yaakob di Parlimen.

Saya percaya bahawa apa yang dimaksudkan dengan “undi percaya” itu adalah undi percaya yang dikehendaki oleh Yang di-Pertuan Agong dibawa oleh Kerajaan terhadap Perdana Menteri dan Kerajaannya. Dalam kata-kata lain, Yang di-Pertuan Agong tidak lagi menghendaki undi percaya itu dibawa oleh Kerajaan. Ia tidak termasuk undi tidak percaya yang mungkin akan dibawa oleh pembangkang kerana saya tidak fikir Baginda atau sesiapa boleh menghalang pembangkang berbuat demikian.

Dari awal saya katakan bukanlah tanggungjawab Kerajaan untuk membuktikan bahawa ia ada sokongan majoriti. Beban membuktikan Kerajaan tidak mempunyai sokongan majoriti terletak di atas bahu orang yang mengatakan Kerajaan tidak mempunyai sokongan majoriti. Dalam kata-kata lain Kerajaan tidak perlu membawa undi percaya terhadap dirinya.

Jika semua pihak memahaminya, Yang di-Pertuan Agong tentulah tidak akan mengeluar kenyataan menghendaki dan Timbalan Yang di-Pertuan Agong tentulah tidak akan menitah Kerajaan membawa, undi percaya terhadapnya sendiri apabila Parlimen bersidang. Sekarang Yang di-Pertuan Agong telah memberi perkenan undi percaya itu tidak diperlukan. Bagaimana kita hendak reconcile keputusan baharu ini dengan kenyataan yang dikeluarkan sebelumnya? Apa kata Timbalan Yang di-Pertuan Agong?

Demikian juga, jika semua pihak memahaminya, Perdana Menteri juga tidak perlu menghadap Yang di-Pertuan Agong untuk mendapat perkenan undi percaya itu tidak perlu dilakukan. Kita belum tahu apa komen pembangkang terhadap perkembangan baharu ini. Mengapa memberi modal kepada mereka?

Alasan yang diberi mengapa Yang di-Pertuan Agong mengubah pendiriannya adalah sama dengan kenyataan Peguam Negara, cuma ditambah dalam masa yang singkat itu tidak mungkin Ahli-Ahli Parlimen itu akan menukar fikiran mereka.

Alasan ini tidak lebih daripada anggapan dan tidak meyakinkan. Alasan sebenarnya ialah bukanlah tanggungjawab Kerajaan untuk membuktikan bahawa ia ada sokongan majoriti. Noktah.

Kesimpulan

Dari sini dapat diperhatikan, selama lebih kurang 40 tahun selepas Merdeka, sistem Raja Berperlembagaan di Malaysia berjalan dengan licin, Raja dan Kerajaan masing-masing menjalankan tugas masing-masing seperti yang diperuntukkan oleh Perlembagaan.

Di sekitar 1984, mulalah timbul masalah yang berbangkit daripada keengganan Raja menandatangani rang undang-undang yang telah diluluskan oleh Parlimen, menyebabkan pindaan kepada Perkara 40 dan 66 terpaksa dibuat.

Tahun-tahun 2020 dan 2021 memperlihatkan tindakan-tindakan di luar Perlembagaan yang menjadikan sesuatu yang mudah itu susah. Keadaan menjadi lebih buruk apabila Raja-Raja, bukan sahaja tidak mengikut nasihat, di mana Perlembagaan memperuntukkan mereka kena berbuat demikian, tetapi melakukan sesuatu di luar Perlembagaan dan menitahkan sesuatu yang bercanggah, apatah lagi sesuatu yang bersifat politik, yang digunakan oleh pembangkang untuk mencapai kehendak mereka.

Maka, betul atau tidak, nampaklah seolah-olah Raja berada di satu pihak dan Kerajaan di satu pihak lagi. Sebagai reaksi kepada keadaan itu, Kerajaan pula menggunakan Peguam Negara untuk menyokong pendiriannya. Pada hal, Kerajaan boleh berkata dengan lantang, bukanlah tanggungjawabnya untuk membawa usul percaya terhadap dirinya untuk membuktikan ia ada sokomgan majoriti, tetapi sesiapa yang mengatakan Kerajaan tidak mendapat sokongan majoriti adalah bebas untuk membawa usul tidak percaya terhadapnya.

Itulah yang sepatutnya dilakukan oleh pembangkang, bukan dengan mengaitkan kenyataan Yang di-Pertuan Agong dan titah Timbalan Yang di-Pertuan Agong untuk memaksa Kerajaan mengemukakan undi percaya terhadapnya sendiri. Adalah juga lebih baik jika Yang di-Pertuan Agong dan Timbalan Yang di-Pertuan Agong tidak mengeluarkan kenyataan dan menitahkan supaya undi percaya dibawa oleh Kerajaan yang dijadikan modal oleh pembangkang, apatah lagi, kemudiannya Yang di-Pertuan Agong berkenan pula ia tidak perlu dilakukan.

Semua ini telah memberi alasan kepada Lee Hsien Loong, Perdana Menteri Singapura, apabila disoal oleh wartawan apa yang beliau buat untuk menghilang rasa bosan yang disebabkan oleh Covid-19, beliau menjawab beliau menonton lawak politik Malaysia. Walaupun pedih telinga mendengarnya, kita tidak boleh menyalahkan beliau kerana kitalah yang memberinya alasan untuk berkata demikian.

08 09 2021

Nota:
Saya berterima kasih kepada Dr. Kamarul Zaman Yusoff yang telah membekalkan saya dokumen-dokumen berkenaan yang membolehkan saya menulis rencana ini.


Amaran hujan berterusan di 5 negeri

BANGI, 23 Jamadilawal 1443H, Selasa – Jabatan Meteorologi Malaysia (METMalaysia) mengeluarkan amaran hujan berterusan (waspada) di lima negeri termasuk Sabah, sehingga 2 Januari 2022.

Amaran kategori kuning itu dikeluarkan susulan luruan monsun yang sedang berlaku dan dijangka berterusan sehingga 3 Januari 2022.

Menerusi kemas kini jam 2 petang tadi, amaran hujan berterusan sehingga 2 Januari dikeluarkan untuk beberapa kawasan di Sabah, membabit Tawau (Lahad Datu), Sandakan (Telupid, Kinabatangan, Beluran dan Sandakan) serta Kudat.

Ketua Pengarah METMalaysia dalam satu kenyataan berkata, amaran sama turut dikeluarkan di negeri-negeri Semenanjung membabitkan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai) sehingga 1 Januari 2022.

Turut terkesan, Terengganu, beberapa kawasan di Pahang (Jerantut, Maran, Kuantan, Pekan dan Rompin) serta daerah Mersing, Johor.

“Angin bertiup dari arah timur laut dijangka berpotensi membawa hujan berterusan dan angin kencang yang boleh menyebabkan banjir di kawasan berkedudukan rendah di kawasan terbabit.

“Angin kencang dan laut bergelora di perairan Pantai Timur Semenanjung, Sarawak dan Sabah diramal berterusan sehingga 2 Januari 2022,” katanya.


Individu rentas negeri tak boleh solat sunat Aidiladha di Perlis

KANGAR, 8 Zulhijjah 1442H, Ahad – Individu yang terlibat dengan aktiviti rentas negeri, termasuk mereka yang berulang alik bekerja setiap hari, tidak dibenarkan hadir ke solat sunat Aidiladha di Perlis, Selasa ini.

Raja Muda Perlis, Tuanku Syed Faizuddin Putra Jamalullail bertitah, larangan itu turut membabitkan ahli keluarga dan individu yang tinggal bersama mereka, melainkan ahli keluarga dan individu berkenaan telah melengkapkan kedua-dua dos vaksin COVID-19.

“Pengurusan masjid berhak untuk membuat teguran dan tidak membenarkan kemasukan jemaah yang tidak mematuhi prosedur operasi standard,” titah baginda menerusi satu kenyataan yang dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Tuanku Syed Faizuddin, yang juga Pengerusi MAIPS, berkata bagi kariah Kota Raja Arau, solat sunat  Aidiladha akan didirikan di Dataran Istiadat Istana Arau pada 8 pagi untuk sesi pertama, manakala sesi kedua pada 9 pagi di pekarangan Masjid Negeri Arau sekiranya berlaku limpahan jemaah.

“Jika cuaca tidak mengizinkan, maka satu sesi solat sahaja akan didirikan di masjid-masjid berdasarkan kapasiti maksimum dengan penjagaan SOP ketat pada 8.30 pagi,” titah baginda.

Tuanku Syed Faizuddin turut berkenan menyerahkan sumbangan MAIPs berjumlah RM11,600 kepada amil kariah Masjid Kampung Binjal di sini, semalam, untuk diagihkan kepada 29 asnaf kariah tersebut, demikian menurut kenyataan itu.- Bernama


Kalimah Allah: KDN terima input untuk penambahbaikan arahan pentadbiran

PUTRAJAYA, 30 Muharam 1445H, Khamis – Kementerian Dalam Negeri (KDN) memperolehi input dan cadangan dalam urusan penyediaan penambahbaikan Arahan Pentadbiran KDN berkaitan isu penggunaan kalimah ‘Allah’ agar selaras dengan dasar yang ditetapkan oleh Majlis Kebangsaan Bagi Hal Ehwal Agama Islam Malaysia (MKI) dan Majlis Raja-Raja.

KDN, dalam kenyataan, memaklumkan cadangan itu diterima pada Majlis Libat Urus KDN Bersama Badan Perundangan Sivil dan Syariah yang diadakan di kementerian itu, hari ini.

“Majlis ini adalah bertujuan untuk mendapatkan cadangan dan pandangan secara kolektif dari aspek perundangan sivil dan syariah sebagai salah satu proses penyediaan cadangan penambahbaikan Arahan Pentadbiran KDN berkaitan penggunaan kalimah ‘Allah’,” menurut KDN.

Turut serta ialah Menteri Dalam Negeri, Datuk Seri Saifuddin Nasution Ismail bersama 25 pengamal undang-undang dari Jabatan Peguam Negara, Pejabat Ketua Pendaftar Mahkamah Persekutuan, Jabatan Kehakiman Syariah, Jabatan Kemajuan Islam, Majlis Profesor, dan Persatuan-persatuan Peguam Muslim atau Syarie.

Pada majlis itu, jemputan diberikan ruang untuk membincangkan mengenai pendekatan perundangan khususnya dari sudut cadangan pengemaskinian Arahan Pentadbiran KDN, pelaksanaan aktiviti penguatkuasaan di lapangan dan punca kuasa kerajaan berdasarkan segregasi kuasa kerajaan persekutuan dan kerajaan negeri. – Bernama


Emirates gantung tugas juruterbang enggan ke Israel

DUBAI, 1 Jamadilakhir 1442H, Khamis – Syarikat penerbangan Emirates menggantung tugas seorang juruterbang Tunisia kerana enggan terbang ke Israel.

Juruterbang, Moneem Saheb Tabaa mengesahkan penggantungan berkenaan di laman Facebooknya, yang selepas itu ditutup.

“Tuhan hanya satu-satunya yang menjaga saya…Saya tidak menyesal,” kata Tabaa yang digantung sementara menunggu perbicaraan rasmi.

Ketika berita penggantungannya tersebar di media sosial, banyak aktivis mengecam Emirates yang berpusat di Dubai dan memuji Tabaa atas sikapnya yang berpendirian dalam menentang perjanjian normalisasi tahun lalu antara Israel dan beberapa negara Arab.

Emiriah Arab Bersatu (UAE) adalah yang pertama dari negara-negara yang baru-baru ini menjalin hubungan diplomatik dengan Israel, bersama dengan Bahrain, Sudan dan terbaharu, Maghribi.

Tunisia secara konsisten menyatakan bahawa ia tidak berniat mengikuti dan menormalkan hubungan dengan negara haram itu.

Dalam satu kenyataan akhir tahun lalu, Kementerian Luar Tunisia berkata: “Ketika Tunisia menghormati kedudukan kedaulatan negara-negara lain, ia menegaskan bahawa pendiriannya berprinsip dan perubahan dalam dasar antarabangsa tidak akan pernah mempengaruhinya.”

Setelah terpilih pada tahun 2019, Presiden Tunisia, Kais Saied mengatakan bahawa Palestin terukir di hati rakyat Tunisia dan bahawa, Palestin tidak banyak tanah yang didaftarkan sebagai hartanah.

Berikutan normalisasi Maghribi dengan Israel, Speaker Parlimen Tunisia, dan ketua Gerakan Ennahda, Rached Ghannouchi berkata: “Kami terkejut dengan langkah ini, yang bertentangan dengan konsensus Arab seperti yang dinyatakan oleh Inisiatif Perdamaian Arab.

“Kami menyokong hak rakyat Palestin sesuai dengan prinsip persaudaraan Arab dan muslim serta undang-undang antarabangsa.”

Kedua-dua negara Tunisia dan Algeria telah menghalang pesawat Israel menggunakan ruang udara mereka untuk penerbangan ke dan dari Maghribi, memaksa mereka mengambil jalan melalui Eropah.

Syarikat penerbangan Israel mula mengendalikan penerbangan langsung antara Tel Aviv dan UAE pada bulan Ogos.

Etihad Airways adalah syarikat penerbangan UAE pertama yang terbang ke Israel, membawa ubat yang menuju ke Palestin.

Menurut laman web berita Israel, Globes, Emirates dijangka memulakan penerbangannya dari Dubai ke Tel Aviv bulan depan. – Agensi


Enam suspek Macau Scam kekal dalam tahanan POCA

KUALA LUMPUR, 14 Rejab 1442H, Jumaat  – Enam lelaki warganegara China yang ditahan kerana didakwa terbabit dalam Macau Scam dan sindiket perjudian dalam talian akan kekal dalam tahanan di bawah Akta Pencegahan Jenayah (POCA) 1959.

Ia berikutan keputusan Pesuruhjaya Kehakiman Mahkamah Tinggi Datuk Azhar Abdul Hamid yang menolak permohonan mereka terhadap perintah tahanan awal selama 59 hari di bawah Seksyen 4(2)(a) POCA.

Enam lelaki warga China itu ialah Jiang Xiang, Wang Jun Cheng, Li Jiang, Luo Hong Bin, Lei Meng dan Yu Xiang Yu yang ditahan dalam operasi khas polis berkaitan sindiket perjudian dalam talian pada Oktober tahun lepas.

Azhar membuat keputusan itu selepas membenarkan bantahan awal responden iaitu Inspektor Wayandiana Abdullah yang sedang menyiasat kes itu, Mahkamah Majistret Kuala Lumpur, Ketua Polis Negara dan kerajaan.

“Saya dapati perintah tahanan di bawah Seksyen 4(2)(a) Akta Pencegahan Jenayah telah menjadi akademik memandangkan pemohon telah ditahan selama enam bulan di bawah Seksyen 19A(1) akta sama.

“Mereka kini ditahan di Pusat Pemulihan Khas (PPK) di Simpang Renggam, Johor dan Bentong, Pahang. Oleh itu, bantahan awal responden dibenarkan dan permohonan writ habeas corpus ditolak,” kata Azhar.

Azhar berkata, selepas meneliti dan mempertimbangkan penghujahan yang dibangkitkan oleh kedua-dua pihak, beliau mendapati POCA juga terpakai kepada bukan warganegara.

“Alasan penuh penghakiman akan siap menjelang minggu depan,” katanya.

Keenam-enam lelaki itu ditahan pihak polis pada Oktober tahun lepas dan direman selama 59 hari bermula 23 Nov 2020.

Peguam Gobind Singh Deo dan Jacky Loi yang mewakili pemohon berkata, mereka akan mengemukakan rayuan terhadap keputusan itu.

Dalam permohonan yang difailkan secara berasingan, mereka memohon perintah bahawa penangkapan dan penahanan mereka di bawah akta itu tidak mempunyai asas, tidak mematuhi prosedur dan mala fide.

Mereka juga memohon perintah bahawa penahanan mereka tidak termasuk dalam skop akta dan bahawa perbuatan itu tidak terpakai kepada mereka. -Bernama


Teks BM jadi versi rasmi Perlembagaan beri impak positif perundangan

BANGI, 24 Jamadilakhir 1444H, Selasa – Gerakan Islam, Ikatan Muslimin Malaysia (ISMA) menyokong penuh cadangan supaya edisi Perlembagaan Persekutuan diterjemah ke Bahasa Melayu menggantikan teks asal dalam Bahasa Inggeris sebagai versi rasmi.

Usaha itu wajar disambut baik kerana selaras dalam Perlembagaan 152 Perlembagaan Persekutuan, yang menjadikan bahasa Melayu sebagai bahasa rasmi dalam semua urusan termasuk di mahkamah.

Presiden ISMA, Ustaz Muhammad Fauzi Asmuni berkata, saranan itu bertepatan seperti yang terkandung dalam perkara 160B Perlembagaan.

“Walaupun hanya peringkat cadangan, ISMA menyambut baik sekiranya kerajaan dapat melaksanakannya.

“Pembaharuan berkenaan mampu mengangkat martabat bahasa Melayu di kedudukan yang sebenar.

“Ia juga diyakini memberikan impak positif kepada perundangan syariah,” katanya dalam kenyataan.

Sebelum ini, Jabatan Peguam Negara (AGC) mencadangkan kepada kerajaan supaya preskripsi Perlembagaan Persekutuan dalam bahasa Melayu menjadi teks rasmi selaras Perkara 160B Perlembagaan Persekutuan.

Peguam Negara, Tan Sri Idrus Harun berkata, pihaknya juga bercadang untuk mencetak semula Perlembagaan Persekutuan bagi memasukkan pindaan perlembagaan bersejarah yang terkini mengikut Perkara 160A Perlembagaan Persekutuan.


Doktor Melayu di UK reka hijab pakai buang terima Anugerah Pakar Bedah Pelatih

BANGI, 19 Jamadilawal 1442H, Ahad – Kebanggaan buat Malaysia! Anak Melayu, Dr Farah Shaheera Roslan menerima Anugerah Pakar Bedah Pelatih dari Hospital Umum Northampton, United Kingdom (UK) apabila berjaya mencipta hijab pakai buang khusus untuk doktor perubatan beragama Islam.

Usaha doktor muda berusia 26 tahun itu mendapat perhatian banyak pihak di UK dan Malaysia kerana ideanya menghasilkan hijab pakai buang khusus untuk doktor ketika di dewan bedah (OT).

Projek hijab anak kelahiran Seremban, Negeri Sembilan itu telah menerima enam cadangan dari institusi berprestij termasuk Hospital Oxford University untuk bekerjasama dengannya bagi menjayakan projek berkenaan.

Menerusi usahanya, Farah mula menghantar e-mel dan berhubung dengan syarikat pembekal perubatan di Malaysia.

Beliau mengakui, kos penghantaran membatasi usahanya, namun beliau tidak berputus asa, sebaliknya memberi tumpuan kepada syarikat di UK.

“Saya berhubung dengan kira-kira lima syarikat tempatan, dan sebuah syarikat membalas dan mula menghantar bahan-bahan tudung ke rumah.

“Saya memilih bahan yang legap, mudah bernafas, boleh diguna semula dan mudah dipakai,” katanya sambil memberitahu beliau mengambil masa kira-kira tiga bulan untuk melakukan penyelidikan untuk hijab berkenaan.

Sebelum ini, Dr Farah berkongsi bahawa idea hijab pakai buang tercetus ketika beliau dikeluarkan dari OT, selain merasakan kesukarannya dalam mengimbangi antara tuntutan agama serta keperluan, peraturan dan prosedur OT.

Ia tercetus ketika beliau menjalani latihan sebagai pelajar perubatan di University Hospital of Derby dan Burton NHS Trust.

Katanya, apabila keadaan itu berlaku, beliau kehilangan peluang pembelajaran dalam bidang yang diminatinya iaitu pembedahan.

Beliau mengambil inspirasi dari Malaysia, untuk ideanya sebelum membuat rekaan dan ujian terhadap tudung berkenaan.

Tudung itu sudah digunakan untuk pertama kalinya pada November lalu di The University Hospital of Derby dan Burton NHS Trust.


Kastam gagalkan cubaan seludup lebih 3,700 liter diesel

ALOR SETAR, 30 Rabiulakhir 1445H, Selasa – Jabatan Kastam Diraja Malaysia (JKDM) menggagalkan cubaan menyeludup keluar 3,730 liter minyak diesel bersubsidi dianggar bernilai lebih RM8,000 dalam Ops Gegar pada 7 November lepas.

Pengarah JKDM Kedah, Nor Izah Abd Latiff berkata, dalam operasi itu, sepasukan anggota dari Cawangan Penguatkuasaan Alor Setar menahan empat treler di hadapan pintu masuk sebuah premis bebas cukai di Bukit Kayu Hitam pada jam 8 malam.

“Ketika ditahan, kesemua treler yang dipandu empat lelaki warga Thailand berusia 20 hingga 50-an itu sedang dalam perjalanan menuju negara jiran. Sebuah treler membawa muatan berisi kertas gulung manakala tiga lagi treler tidak membawa sebarang muatan.

“Hasil pemeriksaan mendapati tangki minyak kesemua treler itu telah diubah suai dan terdapat ruangan khas dipercayai berisi minyak diesel. Jumlah rampasan minyak diesel daripada semua treler dianggarkan berjumlah 3,730 liter,” katanya pada sidang media di sini hari ini.

Nor Izah berkata, minyak diesel itu dipercayai diperoleh daripada gudang berlainan yang berada dalam kawasan Perindustrian Bukit Kayu Hitam sebelum diisi ke dalam ruangan khas untuk diseludup keluar ke negara jiran melalui Kompleks Imigresen, Kastam, Kuarantin dan Keselamatan (ICQS) Bukit Kayu Hitam.

“Pihak kami masih menyiasat sama ada aktiviti ini terlibat dengan sindiket penyeludupan lain dan kes ini disiasat di bawah Seksyen 135(1)(e) Akta Kastam 1967,” katanya. – Bernama


Paparan iklan di Kuala Lumpur perlu melalui DBP: DBKL

KUALA LUMPUR, 18 Muharram 1442H, Ahad – Mana-mana pihak yang ingin menaikkan paparan iklan di Wilayah Persekutuan Kuala Lumpur (WPKL), perlu melalui Dewan Bahasa dan Pustaka (DBP) bagi mendapatkan pengesahan penggunaan Bahasa Melayu yang betul.

Dewan Bandaraya Kuala Lumpur (DBKL) dalam satu kenyataan hari ini memaklumkan, penggunaan bahasa lain pada paparan iklan dibenarkan sebagai mengiringi ungkapan utama dalam Bahasa Melayu.

“Dalam isu paparan iklan yang dipasang di sekitar pusat membeli-belah Mid Valley, Kuala Lumpur, seperti mana yang tular, pihak berkaitan didapati tidak mematuhi kelulusan yang telah diluluskan. Paparan iklan yang diluluskan DBP adalah dalam Bahasa Melayu sebagai bahasa ungkapan utama dan diiringi dengan bahasa lain.

“Namun apabila berlaku pemasangan paparan iklan di tapak, berlaku ketidakpatuhan kepada kelulusan yang diberikan, di mana bahasa iringan telah dijadikan ungkapan utama. Menyedari kesilapan yang telah dilakukan, pihak berkaitan bertindak menurunkan sendiri paparan iklan tersebut,” menurut kenyataan itu, hari ini.

Terdahulu, tular di media sosial mengenai paparan iklan berhampiran Mid Valley, Kuala Lumpur yang didapati tidak menggunakan Bahasa Kebangsaan sebagai ungkapan utama, sehingga menarik perhatian Menteri Wilayah Persekutuan Tan Sri Annuar Musa, dalam ciapannya di Twitter.

Kenyataan itu menyatakan terdapat enam jenis lesen iklan di WPKL yang dikeluarkan DBKL dan salah satu daripadanya adalah Lesen Iklan Paparan Luar.

“Lesen Iklan Paparan Luar ini tertakluk di bawah Akta Kerajaan Tempatan 1976; Akta Jalan, Parit dan Bangunan 1974; Undang-Undang Kecil Iklan (WPKL) 1982 dan Undang-Undang Kecil Kerajaan Tempatan (Iklan Pilihanraya) (WPKL) 1990.

“Sebarang ketidakakuran kepada Akta atau Undang-Undang Kecil ini boleh dikenakan tindakan penguatkuasaan atau penalti yang termaktub di bawahnya,” menurut kenyataan tersebut. – Bernama


PAS setuju PRU15 ditangguh

BANGI, 5 Syawal 1443H, Jumaat – Meskipun sudah bersedia menghadapi pilihan raya, PAS bagaimanapun bersetuju Pilihan Raya Umum ke-15 (PRU15) ditangguhkan sehingga tempoh penggal pemerintahan berakhir.

Presiden PAS, Datuk Seri Abdul Hadi Awang berkata, ia bagi membolehkan kerajaan melaksanakan tugas dalam tempoh yang mencukupi.

“Kita sudah buat kenyataan tiga negeri habiskan penggal kerana rakyat masih dalam keadaan letih dengan politik dan wabak (COVID-19) yang belum selesai.

“Jadi lebih baik kita beri peluang kepada kerajaan yang ada laksanakan tugas dalam tempoh secukupnya. Oleh itu kita setuju PRU ditangguhkan,” katanya seperti dilapor media tempatan hari ini.

Mac lalu, PAS memutuskan untuk tidak membubarkan Dewan Undangan Negeri (DUN) di tiga negeri dikuasainya iaitu di Kelantan, Terengganu dan Kedah sehingga habis penggal, tahun depan.

Keputusan itu bagi memberikan tumpuan kepada kestabilan dan kesejahteraan hidup rakyat.

Pun begitu, Ahli Parlimen Marang itu berkata, PAS sentiasa bersedia dan tetap menggerakkan jenteranya untuk menghadapi pilihan raya umum akan datang.

“Kita dah gerak semua jentera-jentera di seluruh negeri, seluruh negara. Kita gerak cawangan kita dan tambah cawangan-cawangan, tambah ahli-ahli.

“Kita kaji melalui post mortem tiga pilihan raya negeri yang telah diadakan di Sabah, Melaka dan Johor,” katanya.


Keputusan MKT UMNO tak patuhi proses perundangan: Ismail Sabri

BANGI, 7 Rejab 1444H, Ahad – Naib Presiden UMNO, Datuk Seri Ismail Sabri Yaakob menegaskan tidak bersetuju dengan keputusan pemecatan dan penggantungan keahlian beberapa pemimpin parti itu.

Beliau berkata, terdapat kecacatan nyata dalam proses membuat keputusan memecat dan menggantung keahlian kesemua pemimpin terbabit.

Bahkan katanya, alasan pemecatan dan penggantungan juga dibuat tidak mematuhi proses perundangan serta bertentangan dengan prinsip ‘natural justice’ seperti hak membela diri.

“Dalam isu ini, tiada surat tunjuk sebab bagi yang dituduh mengetahui pertuduhan terhadap mereka dan tiada ruang menjawab pertuduhan melalui surat tunjuk sebab tersebut.

“Jika yang menuduh tidak puas hati maka yang dituduh perlu dirujuk kepada pendengaran dalam jawatankuasa disiplin bagi mempertahankan diri. Beliau boleh membawa saksi, tuduhan perlu dibuktikan,” katanya dalam kenyataan di Facebook.

Menurut Ismail Sabri, jika jawatankuasa disiplin mendapati yang dituduh bersalah atau sebaliknya, maka cadangan perlu diberikan kepada jawatankuasa pengurusan UMNO.

Katanya, jawatankuasa pengurusan UMNO pula perlu berbincang dan membawa cadangan ke Majlis Tertinggi (MT) untuk keputusan.

“Proses ini tidak dilaksanakan. Saya dimaklumkan jawatankuasa disiplin tidak pernah menasihatkan Presiden untuk sebarang tindakan namun hanya memaklumkan tentang terdapat laporan dibuat terhadap yang dituduh.

“Maka saya menyatakan tidak bersetuju dengan keputusan tersebut kerana terdapat kecacatan nyata dalam proses membuat keputusan memecat dan menggantung mereka.

“Sebagai sebuah parti yang bertamadun, UMNO mesti dilihat telus dalam membuat sebarang tindakan,” katanya.

Jumaat lalu, mesyuarat Majlis Kerja Tertinggi (MKT) UMNO yang dipengerusikan Presiden, Datuk Seri Ahmad Zahid Hamidi memecat keahlian Tan Sri Noh Omar dan bekas Ketua Pemuda, Khairy Jamaluddin.

Mesyuarat itu juga turut menggantung keahlian Ketua UMNO Bahagian Sembrong, Datuk Seri Hishammuddin Hussein, Naib Ketua Pemuda UMNO, Shahril Sufian Hamdan, Ketua UMNO Bahagian Tebrau, Datuk Maulizan Bujang serta Ketua UMNO Bahagian Jempol, Datuk Seri Mohd Salim Mohd Sharif selama enam tahun.


Sri Lanka tutup sekolah seminggu kerana bekalan elektrik

COLOMBO, 4 Zulhijjah 1443H, Isnin – Masalah aliran tunai kritikal di Sri Lanka memaksa sesi persekolahan di negara itu ditangguhkan selama seminggu bermula hari ini berikutan ketiadaan bekalan elektrik.

Situasi getir tersebut mendorong Menteri Tenaga, Kanchana Wijesekera merayu kepada rakyat Sri Lanka yang berhijrah ke luar negara supaya menghantar wang bagi membolehkan pembelian bahan api.

Hutang yang banyak menyebabkan tiada pihak bersedia menjual bekalan bahan api secara kredit.

Malah, bekalan yang ada kini hanya mencukupi untuk beberapa hari lagi dan hanya akan dikhususkan kepada perkhidmatan yang penting seperti bahagian kesihatan dan pekerja di pelabuhan, perkhidmatan pengangkutan awam dan makanan.

“Mencari wang adalah cabaran yang besar dan hebat,” Wijesekera kepada pemberita.

Beliau berkata, kerajaan telah membuat tempahan bekalan dan kapal pertama yang membawa 40,000 tan metrik diesel akan tiba Jumaat ini manakala kapal pertama yang membawa petrol pula dijangka 22 Julai.

“Beberapa penghantaran bahan api yang lain sedang dalam perancangan dan pikerajaan kini bergelut untuk mencari AS$587 juta bagi membayar bekalan bahan api berkenaan.

“Sri Lanka kini mempunyai hutang sebanyak AS$800 juta dengan tujuh pembekal bahan api.” katanya.

Bulan lalu, sesi persekolahan ditutup di seluruh negara sehari berikutan kekurangan bekalan elektrik .

Malah sesi persekolahan berterusan ditutup terutama di kawasan-kawasan pedalaman.

Pihak berkuasa juga turut mengumumkan pemotongan bekalan elektrik di seluruh negara selama tiga jam sehari bermula Isnin berikutan kerajaan tidak dapat membekalkan bahan api mencukupi dari stesen jana kuasa.

Pemotongan bekalan elektrik tersebut telah menjadi masalah kepada ekonomi Sri Lanka yang berlarutan sejak beberapa bulan bersama-sama dengan kekurangan bahan keperluan yang teruk termasuk gas untuk memasak, ubat-ubatan dan makanan import. – Agensi


MBI guna kaedah semuka elak pemohon lesen salah guna kad pengenalan

IPOH, 26 Rabiulakhir 1442H, Sabtu – Majlis Bandaraya Ipoh (MBI) menggunakan kaedah bersemuka sebelum memberi kelulusan pembaharuan dan permohonan lesen penjaja, bagi mengelakkan kes penyalahgunaan kad pengenalan individu sudah meninggal dunia.

Datuk Bandar Ipoh Datuk Rumaizi Baharin berkata, setiap pemohon dikehendaki menghadirkan diri untuk ditemu duga, sebelum memperoleh kelulusan bagi mengelakkan kes sedemikian.

“Setakat ini kita menerima sebanyak 147 permohonan dan kita akan buat sendiri temu duga, jadi pemohon perlu datang sendiri bukannya sekadar menunjukkan kad pengenalan sahaja.

“Pemohon perlu datang sendiri baru kelulusan akan diberi, jadi tidak akan berlaku salah guna kad pengenalan orang yang sudah meninggal dunia,” katanya.

Beliau berkata demikian pada ‘Kempen Hijaukan Bumi Kita, Selamatkan Generasi Akan Datang’, anjuran Ahli Majlis Zon Pasir Pinji dengan kerjasama Kelab Lions negeri Perak di sini hari ini.

Semalam, Dewan Bandaraya Kuala Lumpur (DBKL) dikesan telah meluluskan pembaharuan dan permohonan lebih 500 lesen penjaja, yang menggunakan kad pengenalan individu sudah meninggal dunia sejak tiga tahun lalu.

Menurut laporan Ketua Audit Negara 2019 Siri 1, semakan dalam sistem eLesen DBKL dengan rekod Jabatan Pendaftaran Negara (JPN) mendapati, tujuh permohonan baharu dan 568 pembaharuan lesen penjaja menggunakan kad pengenalan individu sudah meninggal dunia, diluluskan antara 2017 hingga 2019.

Rumaizi berkata tindakan tegas akan dikenakan termasuk membatalkan lesen penjaja, sekiranya terdapat kes dikesan menggunakan kad pengenalan individu telah meninggal dunia, bagi proses pembaharuan atau permohonan lesen di bandar raya ini.

“Sebagai pihak berkuasa tempatan (PBT), saya mencadangkan temu duga semua pemohon dengan membuat siasatan, sebelum kelulusan diberikan bagi memastikan pemohon benar wujud bagi mengelakkan berlakunya salah laku dan penipuan,” katanya.

Terdahulu pada program yang diadakan di Padang Housing Trust, Rumaizi turut menanam beberapa spesies pokok teduhan yang mempunyai nilai serapan karbon dan pembebasan oksigen yang tinggi, bagi merealisasikan visi dan misi ke arah Bandar Raya Rendah Karbon menjelang 2030. – Bernama


Lebuhraya KL-Karak ditutup sementara

BANGI, 27 Zulkaedah 1443H, Isnin – Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1), ANIH Berhad akan menutup sebahagian Lebuhraya KLK di kedua-dua arah selama 30 minit, dari jam 11 malam ini bagi memudahkan kerja-kerja pembinaan ECRL.

Pengurus Besar ANIH Berhad, Radzimah Mohd Radzi berkata, penutupan itu bertujuan memudahkan laluan jentera berat yang terlibat dengan terowong ECRL di Genting.

“Laluan di kedua-dua arah Lebuhraya KLK akan ditutup sepenuhnya dari KM55.35 sehingga KM55.85 (Lentang) bagi memastikan tiada kejadian yang tidak diingini berlaku.

“ANIH Berhad ingin menasihati pengguna untuk merancang perjalanan dan jika perlu, mempercepatkan atau menangguhkan perjalanan mereka,” katanya dalam kenyataan, hari ini.

Beliau berkata, selepas jam 11.30 malam ini, hanya laluan lorong kiri akan dibuka di kedua-dua arah kepada para pengguna.

Katanya, ANIH Berhad menjangkakan laluan akan dibuka sepenuhnya di semua arah pada jam 5 pagi esok.

Radzimah turut mengingatkan pengguna untuk memandu dengan berhemah dan mematuhi arahan petugas di lokasi serta memastikan kenderaan sentiasa dalam keadaan optimum sebelum memulakan perjalanan.

Maklumat lanjut dan terkini boleh dirujuk laman sosial Lembaga Lebuhraya Malaysia (LLM)/ ANIH Berhad di Twitter @LLMTrafik dan Facebook @Lembaga Lebuhraya Malaysia @Lebuhraya Pantai Timur atau hubungi hotline LLM 1800-88-7752 dan LPT 1-700-818-700.


Pengasas kelab komedi dituduh di mahkamah esok

BANGI, 21 Zulhijjah 1443H, Khamis – Pengasas dan pemilik bersama sebuah kelab komedi yang terpalit dengan kontorversi baru-baru ini akan dituduh di Mahkamah Khas Siber, esok.

Pertuduhan yang dikenakan berhubung dengan persembahan komedi berbaur perkauman dilakukan lelaki tersebut di sebuah premis.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, lelaki berusia 39 tahun itu ditahan di sekitar Lembah Klang pada 14 Julai lalu dan dibebaskan dengan jaminan polis sehari selepas itu.

“Pertuduhan akan mengikut Seksyen 233 Akta Komunikasi dan Multimedia 1998, di Mahkamah Sesyen Jenayah, (Mahkamah Siber Kuala Lumpur),” katanya dalam kenyataan, hari ini.

Pada 14 Julai lalu, PDRM menahan seorang lelaki disyaki pengasas bersama sebuah kelab komedi berhubung penularan dua klip video di premis berkenaan yang dikatakan menyentuh sensitiviti dan berbaur perkauman.

Suspek ditahan untuk membantu siasatan mengikut Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998.


Ubah wang haram RM400,000, bekas komandan UPNM didakwa

KUALA LUMPUR,  21 Jamadilakhir 1442H, Rabu  – Seorang bekas komandan Akademi Latihan Ketenteraan Universiti Pertahanan Nasional Malaysia (UPNM) yang sebelum ini didakwa melakukan pecah amanah, hari ini dihadapkan sekali lagi ke Mahkamah Sesyen di sini, atas dua pertuduhan membabitkan diri dalam pengubahan wang haram berjumlah RM400,000.

Brigadier Jeneral (Bersara) Datuk Mohamad Adkaa Solahuddin, 64, mengaku tidak bersalah, selepas kesemua pertuduhan dibacakan di hadapan Hakim Rozina Ayub.

Mengikut pertuduhan pertama dan kedua, beliau didakwa telah menerima wang masing-masing RM200,000 melalui dua cek daripada syarikat Too Pro Market dan SFX Management, yang merupakan hasil daripada aktiviti haram ke dalam akaun Maybank miliknya.

Kedua-dua kesalahan itu didakwa dilakukan di Maybank Cawangan Kompleks Dayabumi, Lot F1/26 dan F1/27, Kompleks Dayabumi City Point, di sini, pada 11 dan 13 Okt 2016 mengikut Subseksyen 4(1)(b) Akta Pencegahan Wang Haram, Pencegahan Pembiayaan Keganasan dan Hasil daripada Aktiviti Haram 2001, yang membawa hukuman penjara maksimum 15 tahun dan denda lima kali ganda nilai hasil aktiviti haram atau RM5 juta atau mana lebih tinggi, jika sabit kesalahan.

Mahkamah membenarkan tertuduh mengguna pakai jaminan dalam kes sebelum ini berjumlah RM80,000 dengan seorang penjamin, dan menetapkan 26 Februari untuk sebutan semula kes.

Pendakwaan dikendalikan Timbalan Pendakwa Raya Nik Haslinie Hashim, manakala tertuduh diwakili peguam Nor Asyikin Zakaria.

Pada 23 November tahun lalu, Mohamad Adkaa didakwa di Mahkamah Sesyen di sini atas pertuduhan melakukan pecah amanah, dengan meluluskan pembayaran berjumlah RM420,000 milik Tabung Kebajikan Akademi Latihan Ketenteraan  UPNM, untuk pelaburan melalui institusi kewangan tidak berdaftar dan tidak sah. -Bernama


Imran Khan sekali lagi gesa percepat pilihan raya Pakistan

LAHORE, 5 Ramadan 1444H, Isnin – Bekas Perdana Menteri Pakistan sekali lagi menggesa pilihan raya mengejut segera diadakam ketika penyokongnya berhimpun di timur negara itu, Lahore.

Pemimpin pembangkang, yang mengetuai parti Pakistan Tehreek-e- Insaf itu berucap dari kurungan kalis peluru dalam siri protes.

Imran yang berdepan puluhan pertuduhan kes mendakwa dirinya dianiaya dan terdapat cubaan ke atasnya supaya hilang kelayakan dalam kerjaya politik.

“Hanya seseorang yang akan mendapat mandat yang diboleh diperoleh melalui undian rakyat.

“Sebuah parti akan membentuk kerajaan daripada mandat rakyat dan itu merupakan langkah pertama.

“Apabila kerajaan baharu dibentuk, rakyat dan komuniti perniagaan akan lebih yakin dan politik menjadi lebih stabill,” katanya.

Imran juga membentangkan pelan pemulihan ekonomi yang didakwa mampu menyelamatkan ekonomi Pakistan yang kini berdepan inflasi tinggi sehingga 46 peratus, paras tertinggi yang tidak pernah dialami sebelum ini.

Negara Asia Tenggara yang mempunyai 220 juta penduduk itu juga dilanda rizab pertukaran antarabangsa yang semakin berkurangan dan defisit.

Dalam ucapan berkenaan, Imran merancang mahu memberi tumpuan untuk meningkatkan pelaburan dan import namun bergantung kepada penetapan kerajaan yang didakwa akan meningkatkan pelaburan selain membawa pulangan keuntungan yang tinggi kepada negara.

Sejak dipecat, Imran mendakwa Ketua Tentera, Jeneral Qamar Javed Bajwa mendalangi penyingkiran yang bekerjasama dengan Perdana Menteri, Sehbaz Sharif selain konspirasi asing yang disokong Amerika Syarikat (AS). – Agensi


Jangan terpedaya idea salahkan agama konon halang kemajuan

BANGI, 4 Rejab 1442H, Selasa – Umat Islam diingatkan tidak terpedaya dengan sebarang idea yang menyalahkan agama, kononnya menghalang kemajuan.

Meskipun menguasai ilmu sains dan teknologi adalah penting, memahami kehendak agama yang sebenar juga adalah asas untuk membawa individu atau sesuatu bangsa itu maju.

Justeru, sangat tidak wajar untuk terlalu cepat menuduh pengajian agama menjadi penyebab pelajar gagal menguasai ilmu sains dan teknologi, apatah lagi menganggapnya merosakkan masa depan mereka.

Ketua Setiausaha Kluster Dakwah Ikatan Muslimin Malaysia (ISMA), Ustaz Mohd Noor Azib Asmangi berkata, lebih malang apabila mengaitkan pembelajaran agama sebagai agenda politik pihak tertentu untuk meraih sokongan.

“Hakikat yang perlu disuburkan ialah memahami kehendak agama yang sebenar itulah yang memandu seseorang untuk maju dan menguasai ilmu pengetahuan,” katanya kepada Ismaweb.net, hari ini.

Beliau berkata demikian mengulas dakwaan bekas Perdana Menteri, Tun Dr Mahathir Mohamad, kononnya tumpuan keterlaluan terhadap Islam di sekolah menyebabkan pelajar Melayu terpinggir dari pendidikan yang diperlukan mereka untuk berjaya.

Pemimpin berusia 95 tahun itu mendakwa, pada masa ini, tumpuan tidak diberikan kepada sains dan teknologi, sebaliknya pengajaran agama dititikberatkan secara keterlaluan seolah-olah setiap murid akan menjadi ulama.

Dr Mahathir mendakwa, tumpuan yang diberikan itu melampaui objektif asal pendidikan agama iaitu menerapkan nilai-nilai asas Islam.

“Natijahnya, mereka tidak akan menguasai bidang lain, khususnya sains dan matematik yang amat penting untuk memperolehi mata pencarian,” kata Dr Mahathir.

Membidas dakwaan pemimpin Parti Pejuang Tanah Air (Pejuang) itu, Ustaz Mohd Noor Azib berkata, sudah ramai ilmuan sains dan teknologi dalam kalangan orang Islam telah menjadi rujukan.

Malah, sejarah juga membuktikan pegangan kuat kepada agama adalah asas penting kepada kekuatan sesebuah bangsa serta tamadun.

“Sebaliknya jauhnya bangsa dari agama juga menjadi punca kepada kehancuran sebuah dinasti dan tamadun.

“Mengejar kemajuan tanpa pegangan asas yang sebenar akan melahirkan seorang yang nampak macam maju tapi hakikatnya kosong.

“Dia mungkin boleh bercakap macam orang pandai tetapi jiwanya kosong kerana tiada nilai,” katanya.

Beliau berkata, keadaan itu dapat dibuktikan daripada beberapa negara yang dikatakan maju tetapi kadar bunuh diri serta jenayah antara yang tertinggi.

“Kerana apa? Kerana jiwa rakyatnya kosong dan tidak faham hakikat kehidupan. Adakah ini kemajuan yang diinginkan?

“Sedangkan dari agamalah kita faham bahawa menuntut ilmu itu merupakan suatu kewajiban,” katanya.


Bagaimana Zionisme didukung seluruh Yahudi?

1. ANTARA cabaran membuat sesuatu gerakan impak besar dalam sejarah adalah bagaimana menerapkan idea itu pada kelompok ramai bawahan supaya ia didokong. Jadi bagaimanakah ia berlaku pada Zionisme yang kita lihat hari ini didokong oleh hampir keseluruhan Yahudi?

2. Zionisme bukanlah sebuah gerakan ideologi politik yang sekadar bermula pada tahun 1896 oleh Theodor Herzl, tetapi ia adalah buah idea yang sudah ditanam benihnya ratusan tahun sebelum itu lagi. Antara gerakan penting yang menjadi benih pada ideologi ini adalah gerakan ‘Haskalah’.

3. Haskalah istilah Hebrew bermaksud ‘englightenment’. Ia adalah sebuah gerakan ‘intelektual’ abad 18 yang mempunyai kesinambungan dengan reformation, renaissance yang sedang atau sebelum itu telah berlaku pada Kristian Eropah. Mudahnya gerakan ini adalah penerapan fahaman liberal sekular ke dalam agama Yahudi. Ia membawa kepada rekonstruksi kembali segala kepercayaan lama yang dipegang bangsa Yahudi.

4. Antara tokoh utama gerakan Haskalah (disebut maskilim) ini adalah Moses Mendelssohn yang merupakan ahli falsafah Yahudi. Beliau telah menghasilkan suatu ruang di dalam penulisan Tanakh, kitab suci Yahudi yang dipanggil biur.

Ruang tersebut adalah bentuk tafsiran terhadap Tanakh yang cuba diulas di dalam kerangka sekular liberal yang menjadi asas kepada gerakan Haskalah.

5. Reform seperti ini bukanlah baru dalam agama Yahudi. Inilah yang al-Quran sering gambarkan sebagai penyelewengan ‘inhiraf’ kebenaran yang telah sebati dengan sikap mereka. Penyelewengan itu bukan berlaku sekali tetapi ia proses rekonstruksi berulang kali yang dilakukan berdasarkan selera hawa nafsu mereka. Talmud Babylon, Hellenistic Judaism, Kabbalah dan pelbagai lagi adalah contoh reform seperti ini.

6. Walaupun ada yang berpandangan Haskalah ini membawa kepada lahirnya ‘emancipation’ iaitu asimilisasi Yahudi dengan Eropah yang seolah-olah bertentangan dengan Zionisme, tetapi hakikatnya kedua-duanya adalah buah yang lahir daripada benih reform yang sama iaitu pensekularan agama Yahudi.

7. Daripada Haskalah ini lahirlah satu kelompok Yahudi yang dipanggil sebagai ‘secular jews’ atau ‘modern judaism’. Mereka ini adalah kelompok yang tidak kuat berpegang pada agama Yahudi sehingga tidak mampu bercakap Hebrew, tetapi kuat menggunakan hujah agama untuk menarik ramai kepada agenda mereka.

Dari sini lahirnya individu yang mempunyai karakter yang sama seperti Nathan Birnbaum, Theodor Herzl, Leo Pinsker, Ahad Ha’am dan ramai lagi yang membentuk Zionisme.

8. Sebab itu jika dilihat Zionisme ini adalah kesepaduan idea antara kepercayaan Yahudi dan bentuk kolonisasi Eropah.

Ia menggunakan kepercayaan mengenai ‘tanah dijanjikan’, ‘bangsa terpilih’ yang dipegang oleh agama Yahudi dengan bentuk penjajahan ‘settler colonialism’ ‘massacre’ ‘apartheid’ dan lain-lain yang boleh kita lihat dilakukan oleh penjajah British, Amerika Syarikat (AS) dan Eropah umumnya.

9. Maka Zionimse dalam konflik Palestin-Israel ini perlu dilihat dalam kerangka lebih besar iaitu sebahagian daripada program Tamadun Barat. Ia bukanlah sekadar kisah sebuah bangsa mencari tanah untuk mereka, tetapi ia adalah projek mengeksploitasi manusia, melakukan penjarahan dan juga pembunuhan besar-besaran yang memang selama ini menjadi intipati ketamadunan taghut.

Zionisme mempunyai bentuk yang sama seperti Perang Salib adab 11 yg menggunakan hujah Kristian.

10. Ia menjawab mengapa sampai hari ini selepas lebih 100 tahun konflik ini tidak dapat diselesaikan. Barat tidak pernah dan tidak mahu menyelesaikan konflik ini kerana ia adalah sebahagian daripada program tamadun mereka.

Ini juga menjelaskan mengapa zionisme ini mendapat dokongan penuh mereka sepenuhnya walaupun luarannya berbeza ideologi dan agama.

11. Pada sudut lain, kita juga perlu sedar untuk membangun kembali peradaban kita perlu bermula dengan melakukan tajdid falsafah peradaban kita.

Cuma bezanya jika reform Haskalah Yahudi dalam kerangka kesesatan di atas kesesatan, tajdid kita adalah dalam kerangka kembali memahami Islam sebagai sebuah risalah peradaban seperti yang difahami oleh seluruh Nabi dan Rasul, Baginda SAW serta generasi teradahulu.

Daripada asas yang kukuh itulah kita akan membangunkan tiang-tiang yang menjadi paksi kekuatan peradaban di masa hadapan kelak.

Ustaz Muhammad Firdaus Zalani


Jutaan isi rumah di UK bakal alami kenaikan mendadak bil elektrik, gas

LONDON, 2 Rejab 1443H, Jumaat – Berjuta-juta isi rumah United Kingdom (UK) dijangka mengalami kenaikan mendadak lebih daripada 50 peratus dalam bil gas dan elektrik mereka pada bulan April.

Pengawal selia tenaga, Ofgem, semalam mengumumkan bahawa had baharu akan meningkat kepada 1,971 pound setahun mulai April, bermakna bil tenaga untuk isi rumah secara purata akan meningkat sebanyak 693 pound.

Ofgem dalam kenyataannya berkata, ia tidak mempunyai pilihan selain menaikkan had, yang meliputi sekitar 22 juta isi rumah, berikutan rekod harga gas global tahun lepas.

Menambah tekanan ke atas isi rumah, Bank of England juga mengumumkan kenaikan kadar faedah dan berkata, inflasi tidak lama lagi akan mencapai lebih daripada tujuh peratus, membawa kepada salah satu tekanan kos sara hidup terbesar dalam beberapa dekad kebelakangan ini.

Badan amal dan ahli ekonomi menganggarkan bahawa kenaikan harga akan memberi kesan yang merosakkan, dengan keluarga berpendapatan rendah tidak mampu membayar harga, manakala keluarga berpendapatan sederhana terpaksa mengurangkan perbelanjaan di tempat lain, untuk menyediakan kos tenaga mereka.

Menurut Tindakan Tenaga Nasional Amal, kira-kira enam juta isi rumah akan diklasifikasikan dalam kemiskinan bahan api.

Ketua Eksekutif Ofgem, Jonathan Brearley berkata, kenaikan harga dalam pasaran tenaga berlaku sekali dalam 30 tahun.

Sementara itu, kerajaan telah mengumumkan rebat cukai majlis untuk mengurangkan tekanan kenaikan bil ke atas pengguna, yang turut berdepan inflasi tinggi dan kenaikan cukai.

Di bawah tekanan ekonomi yang teruk di UK, lebih daripada 25 pembekal tenaga jatuh pada tahun lepas.

Britain sangat bergantung kepada import gas untuk menyediakan tenaga yang sesuai dengan penduduknya. – Agensi


EAIC siasat kes suspek utama Macau Scam lari

PUTRAJAYA, 28 Safar 1442H, Jumaat – Suruhanjaya Integriti Agensi Penguatkuasaan (EAIC) kini menjalankan siasatan berhubung kejadian suspek utama kes Macau Scam melarikan diri selepas dibebaskan dengan jaminan Suruhanjaya Pencegahan Rasuah Malaysia (SPRM) pada Ahad lepas.

Pengerusinya Tan Sri Mohd Sidek Hassan berkata EAIC memandang serius kes suspek melarikan diri dan punca yang menyebabkan perkara itu boleh berlaku.

“EAIC telah membuka kertas siasatan dan menjalankan siasatan awal di bawah Seksyen 28 Akta EAIC 2009 (Akta 700),” katanya dalam kenyataan hari ini.

Pengarah Jabatan Siasatan Jenayah Bukit Aman Datuk Huzir Mohamed hari ini dilaporkan berkata polis sedang memburu suspek kes judi dalam talian dan Macau Scam yang melarikan diri sejurus dibebaskan SPRM.

Lelaki dikenali sebagai Goh Leong Yeong berusia 32 tahun itu beralamat terakhir di Miharja Condo, Bt. 2 1/2, Off Jln Cheras, Kuala Lumpur.

Dilaporkan, seorang suspek sindiket ‘cuci duit’ atau pengubahan wang haram yang dikaitkan dengan perniagaan melibatkan selebriti tanah air, melarikan diri daripada ditahan pihak polis dengan memanjat pagar Ibu Pejabat SPRM di sini menerusi bantuan dua pengawal peribadinya sebaik dilepaskan SPRM pada Ahad.

Mohd Sidek berkata EAIC akan memaklumkan tindakan selanjutnya yang diambil, seperti yang termaktub di bawah Akta 700. – Bernama


‘Pusat panggilan’ judi dalam talian diserbu

KUALA LUMPUR, 26 Ramadan 1442H, Sabtu – Seramai 12 individu termasuk dua lelaki warga China yang dipercayai terbabit dalam sindiket perjudian dalam talian, ditahan dalam serbuan di sebuah kondominium di Jalan Kerinchi, malam tadi.

Ketua Polis Daerah Brickfields, ACP Anuar Omar berkata, serbuan dilakukan pihaknya bersama-sama pasukan forensik Bukit Aman dan pakar siasatan perjudian dari Ibu Pejabat Kontinjen Kuala Lumpur, kira-kira 10 malam.

Katanya hasil pemeriksaan mendapati, premis berkenaan baru sebulan beroperasi dan dibuka antara jam 9 pagi hingga 3 pagi.

“Semua individu berkenaan merupakan operator yang ditugaskan untuk mencari pelanggan dari negara China, melalui aplikasi QQ, WeChat dan Skype, sebelum mempromosikan perjudian dalam talian,” katanya dalam kenyataan hari ini.

Anuar berkata, semua suspek berusia 17 hingga 37 tahun termasuk tiga wanita tempatan, mengaku mendapat pekerjaan menerusi iklan Facebook dengan tawaran gaji sehingga RM3,000 mengikut kepakaran.

Turut dirampas dalam serbuan berkenaan beberapa jenis komputer riba, telefon bimbit dan kad akses ke kediaman berkenaan.

Katanya, 10 suspek tempatan direman selama empat hari bagi membantu siasatan mengikut Seksyen 4(1)(c) Akta Rumah Judi Terbuka 1953, manakala dua lelaki warga China pula direman bagi membantu siasatan mengikut Seksyen 6(1)(c) Akta Imigresen.1959/63. – Bernama


Henti perang saraf negatif jika mahu demokrasi matang

BANGI, 9 Zulhijjah 1444H, Rabu – Taktik perang saraf negatif ketika musim pilihan raya perlu dihentikan sekiranya negara ingin mencapai tahap demokrasi matang.

Penganalisis Keselamatan & Politik Pusat Pengajian Perang Saraf Media & Informasi UiTM, Dr Noor Nirwandy Mat Noordin berkata, perang saraf perlu ditunjangi kandungan yang membawa kepada penyuburan demokrasi matang negara.

“Harus diingat, masyarakat menjadi semakin pasif kepada politik akibat kebosanan terhadap telatah ahli politik yang semakin gemar menyerlahkan sisi negatif pemimpin dan parti lain secara agak keterlaluan.

“… hingga gagal menjelmakan pembaharuan berterusan kepada masyarakat dalam kawasan ditandingi,” katanya dalam artikel disiarkan di Berita Harian.

Tegasnya, perang saraf perlu membawa corak demokrasi matang dengan kepelbagaian inovasi sosioekonomi, perbandingan polisi setempat dan karakter kepemimpinan serta menjulang keselamatan dan kesejahteraan negara berasaskan Perlembagaan Persekutuan dan Rukun Negara.

“Ini asas pertama perlu dipersembahkan dalam perang saraf calon dan gabungan parti dalam PRN. Dalam erti kata lain, parti politik mesti menggunakan propaganda positif sebagai teras utama kempen masing-masing dalam kempen PRN,” katanya.

Beliau berkata, penggunaan perang saraf dalam mempengaruhi pengundi seperti pembunuhan karakter, permainan isu 3R (Bangsa, Agama dan Raja), emosi berbentuk kecaman serta negatif dan pendekatan lain untuk mencapai matlamat mudah, iaitu memenangi pilihan raya perlu dihentikan.

“Adalah menjadi tanggungjawab kita memulihkan kitaran perang saraf politik dalam negara.

“Ini kerana keadaan pasif politik akan berlaku apabila pertelingkahan dan propaganda negatif menjejaskan kepercayaan masyarakat pada sistem politik negara,” katanya.

Justeru, beliau mengesyorkan pemimpin politik mengambil modul keselamatan negara agar lebih mengetahui peranan dalam membina negara serta memahami asas perang saraf terbaik untuk berperanan penting dalam menjamin kesuburan demokrasi matang negara.


Wanita perlu ada sifat ‘afifah

SECARA bahasa, ‘iffah adalah menahan. Ada pun secara istilah agama, ‘iffah ialah menahan diri sepenuhnya dari perkara-perkara yang Allah SWT haramkan.

Islam menuntut seorang wanita itu memiliki sifat ‘iffah untuk menjadi seorang wanita yang ‘afifah. Sebab, akhlak ini merupakan akhlak yang tinggi, mulia, dan dicintai oleh Allah SWT. Akhlak ini merupakan sifat hamba-hamba Allah yang solehah yang senantiasa mengharapkan keredaanNya. Seorang wanita yang ‘afifah takut akan kemurkaan dan azab-Nya. Inilah sifat seseorang muslimah sejati.

Di antara sifat ‘iffah yang harus ada pada seseorang wanita muslimah yang menutup auratnya dalam menjaga kehormatannya ialah:

1. Menundukkan pandangan mata (ghadhul bashar) dan menjaga kemaluannya.

Allah SWT berfirman,
وَقُل لِّلۡمُؤۡمِنَٰتِ يَغۡضُضۡنَ مِنۡ أَبۡصَٰرِهِنَّ وَيَحۡفَظۡنَ فُرُوجَهُنَّ
“Katakanlah kepada wanita-wanita mukminah: Hendaklah mereka menundukkan pandangan mata mereka dan menjaga kemaluan mereka….” (an- Nur: 31)

2. Tidak keluar musafir (safar) bersendirian tanpa didampingi mahramnya yang akan menjaga dan melindunginya dari gangguan.

Rasulullah SAW bersabda,
لاَ تُسَافِرِ امرَأَةٌ إِلاَّ مَعَ ذِي مَحْرَمٍ
“Tidak boleh seorang wanita melakukan safar kecuali didampingi mahramnya.” (HR. al-Bukhari dan Muslim)

3. Tidak berjabat tangan dengan lelaki yang bukan mahramnya kerana bersentuhan dengan berlainan jenis akan membangkitkan gejolak di dalam jiwa yang akan membuat hati itu cenderung kepada perbuatan keji dan hina.

Syaikh Abdul Aziz bin Abdillah bin Baz r.a. berkata,
“Secara mutlak tidak boleh berjabat tangan dengan wanita yang bukan mahram, sama sahaja apakah wanita itu masih muda ataupun sudah tua. Sama sahaja apakah lelaki yang berjabat tangan denganya itu masih muda atau tua. Sebab, berjabat tangan seperti ini akan menimbulkan godaan bagi kedua-dua pihak.

Aisyah r.a berkata tentang Rasulullah SAW,
مَا مَسَّتْ يَدُ رَسُوْلِ اللهِ يَدَ امْرَأَةٍ إِلاَّ امْرَأَةً يَمْلِكُهَا
“Tangan Rasulullah SAW tidak pernah menyentuh tangan wanita, kecuali tangan wanita yang dimilikinya.” (HR. al-Bukhari)

4. Menjaga ikhtilat. Tidak khalwat (berduaan) dengan lelaki yang bukan mahram.

Rasulullah SAW telah memperingatkan dalam sabdanya yang agung,
لاَ يَخْلُوَنَّ رَجُلٌ بِامْرَأَةٍ إِلاَّ وَمَعَهَا ذُوْ مَحْرَمٍ
“Tidak boleh sama sekali seorang lelaki bersunyian dengan seorang wanita kecuali bila bersama wanita itu ada mahramnya.” (HR. al-Bukhari dan Muslim)

5. Menjaga diri dari hal-hal yang lagha yang dapat mendatangkan kelalaian dalam ibadah dan menyibukkan diri dengan perkara² yang dapat memberi manfaat kepada Islam khususnya.

Sememangnya usaha yang dilakukan untuk memiliki ‘iffah tidak mudah. Begitu banyak ujian di zaman ini yang mudah sahaja membuatkan para wanita tertewas sekiranya iman hanya senipis kulit bawang. Perlunya mujahadah yang bersungguh-sungguh dengan memohon pertolongan Ilahi. Lazimi zikir, istighfardan taubat dalam menempuhi kehidupan. Moga Allah melindungi kita semua.

Allah SWT menyatakan,

وَٱلَّذِينَ جَٰهَدُواْ فِينَا لَنَهۡدِيَنَّهُمۡ سُبُلَنَاۚ وَإِنَّ ٱللَّهَ لَمَعَ ٱلۡمُحۡسِنِينَ
“Orang-orang yang bersungguh-sungguh mencari keredaan Kami, benar-benar akan Kami tunjukkan kepada mereka jalan-jalan Kami. Sesungguhnya Allah benar-benar berserta orang-orang yang memperbaiki amalannya ” (al-Ankabut: 69)

Semoga Allah membimbing kita para wanita ke jalan yang diredai olehNya. Amiin.

Noraslina Abd Rahman
Aktivis Ikatan Muslimin Malaysia
Cawangan Nilai


Adakah ahli politik masih nak berlembut bila pengislaman tiga anak Loh dicabar?

BANGI, 4 Muharram 1444H, Selasa – Di manakah ahli politik beragama Islam yang dahulunya mengecam Pertubuhan-Pertubuhan Pembela Islam (PEMBELA) kerana mempertahankan isu keselamatan akidah anak-anak Loh Siew Hong?

Demikian persoalan dibangkitkan Pengerusinya, Haji Aminuddin Yahaya apabila Mahkamah Tinggi Kuala Lumpur, semalam membenarkan Loh meneruskan permohonan bagi membatalkan penukaran agama Islam tiga orang anaknya.

Beliau berkata, sebelum ini apabila pihaknya memperjuangkan isu tersebut, mereka diserang dan dilabel dengan pelbagai tohmahan.

“Dulu, apabila kita menyatakan kebimbangan kita, punyalah kita diserang bertali arus dengan pelbagai label seperti ekstremis dan pemecah belah kononnya mengadu domba perkara yang takkan berlaku.

“Mereka kata ini sekadar isu hak penjagaan anak dan ancaman akidah hanyalah rekaan kami untuk menakut-nakutkan masyarakat,” katanya dalam satu kenyataan, hari ini.

Bukan itu sahaja, katanya, Loh yang disokong oleh wakil rakyat dan peguam-peguam DAP kononnya disifatkan oleh mereka sebagai pejuang sebenar yang membela seorang ibu yang ditindas dan dinafikan hak.

“Seolah-olah merekalah yang terpaling harmoni dan ‘innocent’ walaupun telah banyak kenyataan yang agak celupar dikeluarkan.

“Kita mahu soal ahli-ahli politik beragama Islam, terutamanya yang teruk mengecam kami dahulu. Di manakah anda dalam hal ini?

“Apakah masih nak ‘berlemah lembut’ tak tentu pasal lagi? Atau apakah nak kena tunggu anak-anak ini betul-betul dimurtadkan baru nak tersedar?

“Ketika itu sudah sangat terlambat. Itu pun kalau tersedarlah. Ya Allah, selamatkanlah akidah anak-anak ini yang cuba dimurtadkan ini,” katanya.

Semalam, Mahkamah Tinggi Kuala Lumpur membenarkan permohonan semakan kehakiman oleh Loh bagi mencabar tindakan bekas suaminya mendaftarkan tiga anak mereka sebagai mualaf tanpa kebenarannya.

Hakim Datuk Wan Ahmad Farid Wan Salleh, ketika membenarkan permohonan itu berkata permohonan Siew Hong mempunyai merit untuk didengar.


Najib, Rosmah dibenar periksa barangan disita selepas 21 Julai

KUALA LUMPUR, 17 Zulkaedah 1441H, Khamis – Bekas Perdana Menteri Datuk Seri Najib Tun Razak dan isterinya Datin Seri Rosmah Mansor dibenar memeriksa barangan yang disita polis di premis milik Obyu Holdings Sdn Bhd, didakwa ada kaitan dengan skandal dana 1Malaysia Development Berhad (1MDB), dari 21 Julai.

Tanpa menetapkan tarikh tertentu, Hakim Mahkamah Tinggi Datuk Muhammad Jamil Hussin membenarkan permohonan pihak pendakwaan untuk memeriksa barangan itu, selepas 21 Julai iaitu dua hari sebelum ulang tahun kelahiran Najib.

Timbalan Pendakwa Raya Faten Hadni Khairuddin yang mengesahkan perkara itu berkata, kini terserah kepada peguam yang mewakili kedua-dua pihak, polis dan Bank Negara Malaysia untuk menetapkan tarikh bagi pasangan itu memeriksa barangan berharga berkenaan kecuali barang kemas.

“Pemeriksaan ke atas barang kemas itu akan dijalankan sebaik sahaja tukang emas warga Lubnan daripada Global Royalty Trading SA tiba. Tetapi, kami tidak dapat sahkan bila tukang emas itu akan datang sebab sempadan negara kita ditutup ketika ini,” katanya kepada pemberita selepas prosiding hari ini.

Pada 11 Mac, Rosmah mendapat kebenaran untuk melakukan pemeriksaan fizikal ke atas aset itu yang disita polis didakwa ada kaitan dengan skandal dana 1MDB, bagaimanapun, beliau masih belum memeriksa barangan itu disebabkan penguatkuasaan Perintah Kawalan Pergerakan (PKP).

Pada 10 Jun, mahkamah membenarkan permohonan Najib untuk memeriksa barangan disita polis termasuk jam tangan, beg, dan cermin mata hitam selepas mendengar hujahan peguam Tan Sri Muhammad Shafee Abdullah dan Faten Hadni.

Pihak pendakwaan memfailkan permohonan untuk melucut hak aset yang disita di premis milik Obyu Holdings Sdn Bhd.

Najib dan Rosmah merupakan pihak ketiga dalam permohonan lucut hak itu.

Sitaan itu dibuat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001. -Bernama


Bidas Jakim isu kartel daging, musuh Islam memerhati kita

BANGI, 9 Jamadilawal 1442H, Khamis – Umat Islam diminta menunggu pihak berkuasa menjalankan siasatan lanjut berhubung isu kartel daging import dan bukannya saling berbalah.

Golongan muslim diingatkan bahawa perbuatan menyalahkan Jabatan Kemajuan Islam Malaysia (Jakim) atau Jabatan Agama Islam Negeri (JAIN) dalam isu berkenaan sentiasa diperhatikan musuh Islam.

Sehubungan itu, Pensyarah Fiqh Fatwa Makanan dan Kepenggunaan Semasa, Pusat Kajian Syariah, Fakulti Pengajian Islam (FPI), Universiti Kebangsaan Malaysia (UKM), Prof Madya Datuk Dr Mohd Izhar Ariff Mohd Kashim meminta umat Islam bersatu membantu agama dan negara ke arah yang lebih baik.

“Musuh Islam sedang perhati perbalahan kita umat Islam.

“Kita sama-sama bantu agama dan negara ke arah yang lebih baik. Salah tetap salah.

“Kita serah kepada pihak berwajib buat siasatan lanjut,” katanya menerusi catatan ringkas di Facebook, hari ini.

Terdahulu, Jakim menasihatkan semua pihak supaya tidak memberi sebarang ulasan dan pandangan yang boleh menjejaskan kredibiliti kes membabitkan kartel daging import yang menggunakan logo halal palsu.

Timbalan Ketua Pengarah (Operasi) Jakim, Datuk Abdul Aziz Jusoh menegaskan, kes itu masih dalam siasatan Kementerian Perdagangan Dalam Negeri dan Hal Ehwal Pengguna (KPDNHEP).

Beliau berkata, sebarang ulasan mengenai perkara tersebut secara tidak langsung boleh menimbulkan keresahan dalam kalangan masyarakat.

Malah, ia juga boleh menjejaskan pengimport dan pengusaha industri daging negara yang telah mendapat pengesahan halal yang sah, katanya.


Penduduk di New York adakan tunjuk perasaan bantah serangan kejam negara haram

NEW YORK, 7 Syawal 1442H, Rabu – Penduduk New York City berhimpun di jalan-jalan raya di pusat bandar Manhattan sebagai membantah serangan udara Israel di Gaza, lapor Sputnik.

Ratusan penunjuk perasaan sambil mengibarkan bendera Palestin dan memakai selempang “keffiyeh”, berhimpun di hadapan Konsulat Jeneral Israel di New York pada Selasa.

“Dari sungai ke laut – Palestin akan bebas,” teriak seorang daripada ketua penunjuk perasaan. Mereka membawa bersama pelbagai jenis sepanduk antaranya “Berhenti bom kanak-kanak yang tidak bersalah”, “Bebaskan Palestin”, “Palestine will never die”, “Tamatkan semua bantuan AS kepada Israel”.

Turut kelihantan kehadiran ramai anggota polis di sekitar ibu pejabat Pertubuhan Bangsa-Bangsa Bersatu (PBB) yang terletak tidak jauh dari lokasi tunjuk perasaan.

Seorang pengawal keselamatan berkata kawalan diperketat sebagai langkah berjaga-jaga kemungkinan penunjuk perasaan akan menyerbu bangunan pertubuhan badan dunia itu.

Majlis Keselamatan PBB telah dikritik hebat, termasuk Duta Palestin untuk PBB Riyad Mansour, kerana gagal mengadakan gencatan senjata di Timur Tengah.

Selepas tiga kali mesyuarat dalam masa seminggu, Majlis Keselamatan PBB masih dilihat gagal memainkan peranannya apabila Amerika Syarikat terus menyekat sebarang pernyataan berhubung keganasan di Gaza.

Pertempuran terbaru meletus minggu lalu berikutan keganasan melampau rejim Israel terhadap penduduk Palestin di wilayah yang diduduki. – Bernama


Kerajaan perhalusi SOP jemaah umrah, elak tipu sijil vaksinasi

KOTA BHARU, 26 Jamadilakhir 1443H, Sabtu – Kerajaan akan memperhalusi prosedur operasi standard (SOP) bagi memastikan jemaah umrah yang akan berlepas menunaikan ibadah tersebut sudah lengkap menerima dua dos suntikan vaksin COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata ia bagi memastikan insiden jemaah yang tidak menerima vaksin atau penipuan sijil vaksin COVID-19 seperti mana yang berlaku baru-baru ini, tidak berulang.

“Saya difahamkan, pihak Kementerian Pelancongan, Seni dan Budaya (MOTAC) telah memanggil pengusaha umrah untuk berbincang bagi memastikan insiden sama tidak berulang.

“Sebelum ini kerajaan terpaksa menangguhkan perjalanan umrah selama sebulan bagi menyelesaikan perkara berbangkit berkaitan peningkatan mendadak varian Omicron dalam kalangan jemaah umrah yang kembali dari Arab Saudi,” katanya.

Beliau berkata demikian kepada pemberita selepas menyampaikan sumbangan limau mandarin sempena sambutan Tahun Baharu Cina di Kampung Pulau Belanga, Pengkalan Chepa di sini hari ini.

Ahmad Marzuk yang juga Ahli Parlimen Pengkalan Chepa berkata setiap individu yang ingin mengerjakan umrah sepatutnya bersikap jujur kerana ibadah umrah bukanlah untuk melancong semata-mata.

“Mengerjakan umrah bukanlah sekadar untuk mendapat gelaran semata-mata tetapi keredaan Allah SWT dan tidak mahu terpalit dengan unsur penipuan,” katanya.

Rabu lepas, Kabinet memutuskan untuk membenarkan semula umat Islam mengerjakan ibadah umrah mulai 8 Februari ini. – Bernama


Pemimpin politik hari ini sudah hilang prinsip perjuangan

Oleh Zuhayati Yazid

BANGI, 18 Jamadilakhir 1443H, Jumaat – Kebanyakan pemimpin politik hari ini lebih memberi keutamaan kepada agenda kepentingan peribadi dan tidak berperanan sebagai pemimpin di landasan yang sebenar.

Keadaan tersebut menyebabkan mereka tergelincir daripada perjuangan sebenar iaitu membela dan mengubah nasib rakyat, dakwa penganalisis politik, Prof Dr Jeniri Amir.

“Keadaan tersebut sekiranya tidak dihentikan segera mampu memberi musibah kepada negara sekali gus menjadikan kestabilan negara terumbang ambing.

“Tetapi apa yang berlaku hari ini adalah terdiri daripada kalangan pemimpin yang tidak bertindak di landasan yang sebenar.

“Terlalu sukar mencari pemimpin yang benar-benar mahu membela nasib rakyat, yang ada hanya mereka yang mencari kesempatan kepada dirinya sendiri,” dakwanya kepada Ismaweb.net, hari ini.

Tegas beliau, keadaan tersebut bukan sahaja memberi kesan kepada rakyat yang terpaksa menanggung di sebalik kelemahan tersebut tetapi menyebabkan keadaan bertambah huru-hara.

Beliau berpandangan, pemimpin hari ini sudah jauh tersasar dan hilang prinsip perjuangan mereka.

Justeru, katanya, rakyat harus bangkit menolak pemimpin yang berkepentingan sebaliknya digantikan dengan mereka yang telus dan ikhlas dalam perjuangan.

Selain itu, beliau mencadangkan rakyat supaya menyelidik dan buat penelitian yang tepat sebelum melantik individu tertentu menjadi wakil rakyat.

“Carilah yang boleh membela nasib dan masa depan negara bukan sekadar yang tahu berkata-kata tetapi memiliki muslihat di sebaliknya,” katanya.

Semalam, Ketua Perhubungan Gerakan Islam, Ikatan Muslimin Malaysia (ISMA) Kelantan, Ustaz Sharipudin Abdul Kadir berkata, masa depan politik Melayu sudah terumbang-ambing dan tidak mustahil akan semakin parah.

Keadaan itu memerlukan bangsa Melayu perlu diberi kesedaran dari sekarang sebelum dihancurkan oleh agenda parti-parti politik yang merugikan mereka.


Darurat 2021: Peranan pembangkang tetap signifikan

SERI Paduka Baginda telah memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak COVID-19.

Tempoh pelaksanaan darurat ini sehingga 1 Ogos 2021 atau sehingga suatu tarikh yang lebih awal, jika angka kes positif COVID-19 harian dapat dikawal dan diturunkan dengan berkesan.

Darurat ini bukan untuk kepentingan politik kepartian. Sebab itu, tempohnya boleh berubah melalui nasihat oleh satu badan bebas yang disebut Jawatankuasa Khas Bebas.

Al-Sultan Abdullah turut berkenan terhadap cadangan kerajaan bagi pembentukan satu Jawatankuasa Khas Bebas, yang akan dianggotai oleh Ahli-ahli Parlimen kerajaan dan pembangkang serta pakar-pakar kesihatan dan yang berkait.

Jawatankuasa Khas Bebas ditubuhkan di bawah suatu Ordinan untuk menasihati Seri Paduka Baginda, sama ada darurat besar masih berlaku dalam Persekutuan bagi meneruskan tempoh kuat kuasa Proklamasi Darurat atau menamatkan Proklamasi lebih awal dari tarikh yang ditetapkan.

Jawatankuasa Khas Bebas ini tidak dimonopoli oleh parti kerajaan, bahkan terdiri dari pakar-pakar yang membuat keputusan berdasarkan fakta dan data, serta status penyebaran wabak.

Keanggotaan jawatankuasa ini tentunya terdiri dari pihak-pihak yang memainkan peranan utama dalam usaha menangani COVID-19, dan pihak yang menjadi penggerak utama institusi demokrasi di Malaysia.

Prinsip keadilan, ketelusan dan kesaksamaan ini sentiasa menjadi keutamaan Al-Sultan Abdullah.

Bahkan, sebelum memutuskan Proklamasi Darurat, Baginda terlebih dahulu mendapatkan taklimat daripada Ketua Setiausaha Negara Tan Sri Mohd Zuki bin Ali; Peguam Negara Tan Sri Idrus bin Harun; Panglima Angkatan Tentera Tan Sri Haji Affendi bin Buang; Ketua Polis Negara Tan Sri Abdul Hamid bin Bador, Ketua Pengarah Kesihatan Tan Sri Dr. Noor Hisham bin Abdullah dan Pengerusi Suruhanjaya Pilihan Raya Datuk Abdul Ghani bin Salleh.

Apa yang menarik lagi, Jawatankuasa Khas Bebas ini akan turut dianggotai oleh wakil dari parti pembangkang. Hal ini menggambarkan sikap terbuka Yang Di-Pertuan Agong bagi memastikan Proklamasi Daruruat tidak menjadi alat politik.

Inilah sikap yang amat baik seorang Ketua Utama Negara yang tetap menyantuni semua pihak.

Sebagai rakyat yang setia, semua pihak termasuk pembangkang sewajarnya menghargai keprihatinan Baginda dan berlapang dada menerima keputusan yang telah ditetapkan ini.

Amat malang jika ada yang masih sombong dan cuba untuk menangguk di air keruh serta gagal memahami perit getir rakyat berdepan dengan wabak COVID-19 dan kesempitan hidup dalam tempoh sukar ini.

Dr Muhammad Fathi Yusof


Perintah berkurung di ESSZone dilanjutkan hingga 18 Ogos

KOTA KINABALU, 12 Zulhijjah 141H, Ahad – Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pada 6 petang esok, dilanjutkan selama dua minggu sehingga 18 Ogos, kata Pesuruhjaya Polis Sabah, Datuk Zaini Jass.

Beliau berkata, susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan terbabit antara 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara 6 petang sehingga 6 pagi pada tarikh yang dinyatakan,” menurutnya dalam kenyataan di sini, hari ini.

Zaini berkata ,perintah berkurung itu meliputi kawasan perairan Daerah Tawau, Semporna, Kunak, Lahad Datu, Kinabatangan, Sandakan dan Beluran.

Katanya, perintah berkurung itu dilanjutkan bagi memastikan kawasan perairan berkenaan tidak diceroboh oleh pengganas yang mengancam keselamatan penyelidik antarabangsa, yang menjalankan penyelidikan dan pelancong asing di pulau-pulau peranginan.

Zaini berkata, berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina, masih cuba menceroboh bagi melakukan penculikan serta jenayah rentas sempadan.

Beliau berkata, perintah itu juga adalah bagi memudahkan penguatkuasaan dan pemantauan terhadap pergerakan bot, selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di Esszone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya. -Bernama


Isu perpaduan dibangkitkan di Dewan Rakyat hari ini

KUALA LUMPUR, 1 Zulhijjah 1441H, Rabu – Hal berkaitan perpaduan dan kesediaan negara berdepan peningkatan penularan COVID-19 adalah antara perkara yang bakal dibincangkan pada persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, isu berkenaan terkandung dalam sesi soal jawab lisan yang akan diajukan Datuk Seri Rohani Abdul Karim (GPS-Batang Lupar) kepada Menteri Perpaduan Negara berhubung perancangan Majlis Penasihat Perpaduan Negara (MPPN) peringkat kebangsaan yang baharu ditubuhkan dalam menangani isu dan cabaran perpaduan di Malaysia.

Hal-hal yang berkaitan penularan wabak COVID-19 di negara ini turut menjadi tumpuan Ahli Parlimen apabila dua soalan mengenainya tersenarai dalam 10 soalan pertama pada sesi berkenaan.

Soalan Wan Hassan Mohd Ramli (PAS-Dungun) memohon penjelasan kerajaan mengenai usaha-usaha yang dibuat Jabatan Perdana Menteri (Hal Ehwal Agama) dalam menyelesaikan isu berkaitan pelaksanaan ibadah yang timbul sepanjang penularan COVID-19.

Syed Ibrahim Syed Noh (PH-Ledang) pula bertanyakan Menteri Kesihatan berhubung perancangan kementerian dalam kesediaan negara menghadapi penularan wabak pada masa akan datang termasuk sekiranya wabak COVID-19 kembali memuncak.

Sidang dewan yang memasuki hari ketujuh hari ini dijadual menyambung perbahasan usul menjunjung kasih titah Yang di-Pertuan Agong.

Tumpuan juga dijangka terarah kepada pembentangan bacaan kali kedua bagi Rang Undang-Undang Perbekalan Tambahan (2019) 2020, Rang Undang-Undang Racun (Pindaan) 2019 dan Rang Undang-Undang Perlembagaan (Pindaan) (No. 2) 2019 serta Rang Undang-Undang Suruhanjaya Bebas Aduan Salah Laku Polis 2019.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


MARA perluas program TVET Tahfiz ke seluruh negara

BANGI, 13 Zulhijjah 1444H, Ahad – Majlis Amanah Rakyat (MARA) akan memperluas program Pendidikan Teknikal dan Latihan Vokasional (TVET) Tahfiz di semua institusi pendidikan agensi berkenaan.

Pengerusinya, Datuk Dr Asyraf Wajdi Dusuki berkata, inisiatif berkenaan turut memberi peluang kepada lulusan tahfiz yang tidak memiliki Sijil Pelajaran Malaysia (SPM) untuk memohon GiatMara Tahfiz

“Sebahagian inisiatif berkenaan pernah digagaskan melalui Dasar Tahfiz Negara ketika pemerintahan Datuk Seri Najib Tun Razak.

“Namun tergendala ketika Pakatan Harapan (PH) memerintah dan kini dilancar semula Dasar Tahfiz Negara 2.0 bagi melahirkan 125,000 Huffaz Profesional.

“Insya-Allah Program TVET Tahfiz akan diperluaskan di seluruh institusi pendidikan MARA. Bagi lulusan tahfiz yang tiada SPM pun boleh mohon GiatMARA Tahfiz,” katanya dalam kenyataan di Facebook, hari ini.

Januari lalu, Timbalan Perdana Menteri, Datuk Seri Zahid Hamidi berkata, kerajaan berhasrat mengiktiraf Sijil Kemahiran Malaysia (SKM) supaya setaraf dengan SPM bagi meningkatkan kadar kebolehpasaran pemegang sijil berkenaan.

Dasar Tahfiz Negara mula dilancarkan pada 2018, malah ia sebahagian daripada program Transformasi Nasional 2050 (TN 2050).

Program berkenaan menyasarkan untuk mewujudkan seramai 250,000 huffaz (penghafal al-Quran) dari golongan ahli profesional antaranya jurutera dan doktor.


BERJASA gesa tindakan tegas terhadap penganjur himpunan ada unsur LGBTQ

BANGI, 20 Syaaban 1444H, Isnin – Parti BERJASA menggesa tindakan tegas dikenakan terhadap penganjur dan individu yang terbabit dalam perhimpunan ‘Women’s March Malaysia 2023’ sempena Hari Wanita Antarabangsa di hadapan Kompleks Sogo dan Dataran Merdeka, semalam.

Penolong Setiausaha Agung BERJASA, Kaslawati Kassim berkata, perarakan membabitkan kira-kira 150 aktivis hak asasi, mahasiswa dan ahli parti politik itu mempunyai unsur slogan yang mengindoktrinasikan ideologi lesbian, gay, biseksual, transgender dan queer (LGBTQ) kepada masyarakat umum.

Selaras dengan penetapan agama Islam sebagai agama Persekutuan di Malaysia, beliau menegaskan, ideologi songsang dan menyesatkan itu perlu ditegah serta dihalang daripada terus merebak kepada orang ramai.

“LGBTQ tidak membawa apa-apa kebaikan langsung kepada masyarakat. Ia hanya dipandu oleh nafsu dan keseronokan yang serakah pada individu-individu yang ingin terjebak dengannya.

“Jelas ideologi LGBTQ ini hanya mendatangkan penyakit seperti HIV dan AIDS terutamanya kepada pelaku seks sejenis. Malah, ia tidak menyokong kepada pembentukan keluarga yang alami dan sihat,” katanya.

Justeru, beliau berharap supaya pihak berkuasa bertindak tegas dan memantau aktiviti itu bagi memastikan kejadian sama tidak berulang sekali gus menghormati masyarakat Islam di negara ini.

Terdahulu, tular di media sosial Twitter dengan tanda pagar #WomenMarchMY yang menunjukkan beberapa foto aktivis perarakan berkenaan mengangkat bendera LGBTQ di Kompleks Sogo, Kuala Lumpur.

Slogan ‘Imagine if men are disgusted with rape as with periods’, ‘Child not pride’, ‘Trans woman are woman’ dan ‘Police your behaviour not my body’ jelas terpampang pada plakad di dalam perhimpunan itu.

Perarakan itu dipercayai ingin membawa suara menuntut perubahan kepada dasar dan undang-undang Malaysia.

Antara tuntutannya adalah gaji yang sama seperti lelaki, pengakhiran kepada perkahwinan kanak-kanak, dan perlindungan sosial untuk ‘semua jantina yang tertindas’ — yang merupakan sebahagian daripada sembilan tuntutan mereka.

Sementara itu, Ketua Polis Daerah Dang Wangi, Noor Dellhan Yahaya memaklumkan telah membuka satu kertas siasatan di bawah Seksyen 9 (5) Akta Perhimpunan Aman 2012 dan Seksyen 14 Akta Kesalahan Kecil 1955.

Katanya, semua individu yang sedang dikenalpasti terlibat dalam perhimpunan itu akan dipanggil ke Ibu Pejabat Polis Daerah Dang Wangi untuk diambil keterangan dalam masa terdekat.


Isu kedudukan JAKIM, hutang 1MDB tumpuan Dewan Rakyat hari ini

KUALA LUMPUR, 14 Syaaban 1443H, Khamis – Isu berkaitan kedudukan Jabatan Kemajuan Islam Malaysia (JAKIM) yang dikatakan diletak di bawah Majlis Raja-Raja serta jumlah bayaran balik hutang 1Malaysia Development Berhad (1MDB) dan SRC International Sdn Bhd (SRC) oleh kerajaan, antara tumpuan persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, soalan berkaitan kedudukan JAKIM itu diajukan Abdul Latif Abdul Rahman (PAS-Kuala Krai) pada Waktu Pertanyaan Menteri yang mahu Perdana Menteri menjelaskan sama ada benar JAKIM kini diletakkan di bawah Majlis Raja-Raja sepertimana dilaporkan di dalam media.

Turut tersenarai, soalan M. Karupaiya (PH-Padang Serai) kepada Menteri Kewangan berkaitan jumlah yang dijelaskan oleh kerajaan untuk membayar balik hutang berkaitan 1MDB dan SRC International serta sumber kewangan yang digunakan.

Karupaiya juga ingin tahu mengenai jumlah nilai daripada setiap sumber berkenaan dan pembayaran itu dibuat atas nama siapa serta jumlah baki yang masih rakyat Malaysia berhutang.

Pada sesi soal jawab pula, Datuk Rubiah Wang (GPS-Kota Samarahan) meminta Menteri Perdagangan Dalam Negeri dan Hal Ehwal Pengguna menyatakan sama ada terdapat cadangan untuk mengekalkan Program Jualan Keluarga Malaysia khasnya, ketika musim perayaan di seluruh negara.

Selain itu, isu pengangguran belia (kategori umur 15-24 tahun) akan diajukan Datuk Seri Anwar Ibrahim (PH-Port Dickson) yang meminta Menteri Sumber Manusia menjelaskan langkah segera kerajaan dalam menangani masalah itu yang kini berada pada tahap 13.7 peratus menurut perangkaan Tenaga Buruh Malaysia November 2021.

Datuk Seri Azalina Othman Said (BN-Pengerang) pula bertanyakan Menteri Dalam Negeri sama ada terdapat kematian dalam tahanan imigresen dalam tempoh lima tahun lepas dan langkah-langkah untuk menyiasat serta mencegah kejadian itu.

Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan tiga lagi kementerian didahului dengan Kementerian Komunikasi dan Multimedia.

Dewan Rakyat bersidang hingga 24 Mac ini. – Bernama